Rangkuman undi awal di enam negeri pagi ini

KUALA LUMPUR, 8 Ogos - PRU DUN ke-15 | Sejumlah 260 pusat pengundian awal di enam negeri dibuka pada 8 pagi ini bagi membolehkan 98,785 anggota keselamatan termasuk pasangan melaksanakan pengundian awal bagi Pilihan Raya Umum Dewan Undangan Negeri ke-15 (PRU DUN ke-15).Pasukan keselamatan terlibat ialah anggota Polis Diraja Malaysia (PDRM), Angkatan Tentera Malaysia (ATM) dan Pasukan Gerakan Am (PGA) serta pasangan mereka.Antara tempat mengundi ialah Ibu Pejabat Polis Kontinjen (IPK), Ibu Pejabat Polis Daerah (IPD) dan kem-kem tentera.Berikut rangkuman laporan PRU DUN ke-15 bagi setiap enam negeri:Di SELANGOR seramai 18, 557 pengundi awal melibatkan pegawai dan anggota polis serta pasangan di negeri itu. Manakala terdapat 68 pusat mengundi dengan 93 saluran mengundi disediakan. Daripada jumlah itu 3,378 pegawai dan anggota IPK Selangor termasuk Ibu Pejabat Polis Daerah Shah Alam serta balai di bawahnya menunaikan tanggungjawab di Dewan D'Cerana dengan 4 saluran disediakan.Bagi N.32 Seri Setia seramai 3,541 pengundi awal bagi anggota tentera mula menunaikan hak mereka. Daripada jumlah itu, seramai 638 anggota tentera udara sudah mengundi secara pos. Ia membabit tujuh saluran dibuka di Dewan Serbaguna ABABIL Pangkalan Udara Subang.Di Kota Damansara, Panglima Medan Barat Tentera Darat, Leftenan Jeneral Datuk Tengku Muhammad Fauzi Tengku Ibrahim tiba di Kem Sungai Buloh pada 8.30 pagi dengan menaiki helikopter bagi meninjau proses Pengundian Awal di Dewan Serbaguna Kem Sungai Buloh.Di NEGERI SEMBILAN,  Panglima 2 Divisyen, Kem Sungai Ara, Pulau Pinang, Mej Jen Dato’ Pahlawan Muhammad Huzaimi Sabri menjadi individu pertama mengundi awal di kem Batu Maung.Seramai 1,366 pemilih berdaftar dijadual akan mengundi di kem ini melibatkan 889 pegawai dan anggota tentera, manakala 477 pasangan.Sementara itu, bagi kerusi Bagan Pinang suasana awal bagi hari undi awal di Pusat Latihan Asas Tentera Darat (PUSASDA) berjalan dengan lancar.Sebanyak 13 saluran dibuka dengan ini jumlah Keseluruhannya adalah 1,804 pengundi dengan 705 pengundi anggota tentera, 315 Pengundi pasangan anggota dan 784 pengundi dari Perajurit Muda.Di Parlimen P132 Port Dickson mempunyai 5 DUN iaitu N29 Chuah, N30 Lukut, N31 Bagan Pinang, N32 Linggi dan N33 Sri Tanjung.Sementara itu, DUN Gemas menyaksikan 5,064 anggota untuk mengundi awal di pusat mengundi Sekolah Kebangsaan Kem Syed Sirajuddin Gemas.Sebanyak 11 saluran mengundi disediakan bagi kawasan DUN Gemas.Setakat 9.30 pagi, lebih 40 peratus anggota dan pasangan telah melaksanakan tanggungjawab mereka.Calon Barisan Nasional (BN) DUN Gemas Datuk Abd Razak Ab Said dan Calon Perikatan Nasional (PN) Ridzuan Ahmad dilihat hadir meninjau prose pengundian awal yang diadakan di Kem ini. Pada PRU DUN ke 15, DUN gemas bakal menyaksikan pertembungan satu lawan satu antara penyandang kerusi DUN ini mewakili Barisan Nasional (BN) Datuk Abd Razak Ab Said dan Calon Perikatan Nasional (PN) Ridzuan Ahmad.Seramai 29, 648 pengundi yang akan keluar mengundi pada 12 Ogos ini.

(Proses undi awal bagi DUN Kulim di Ibu Pejabat Polis Daerah Kulim pagi tadi/FOTO Fahmi Zaidi)

Di KEDAH, seramai 15, 296 pemilih berdaftar terdiri daripada pegawai dan anggota polis serta tentera dan pasangan layak untuk mengundi awal hari ini.Di Ibu Pejabat Polis Kontinjen Kedah (IPK) Alor Setar seramai 816 pemilih berdaftar layak mengundi awal.Dan calon-calon yang bertanding di N 11 Derga juga turut meluangkan masa meninjau proses pengundian pagi tadi.Mereka ialah calon Pakatan Harapan (PH), Tan Kok Yew; calon Perikatan Nasional (PN), Muhammad Amri Wahab; dan calon bebas, Noor Azman Basharon.Bagi N.26 Tanjung Dawai merekodkan jumlah pengundi awal paling ramai iaitu 4,787 pengundi.Manakala N 24 Jeneri merekodkan jumlah pengundi awal paling sedikit iaitu 15 pengundi.Bagi DUN Kulim, seramai 497 pemilih akan melaksanakan tanggungjawab mereka sebagai pengundi terdiri daripada anggota polis dan pasangan bagi DUN Kulim di Ibu Pejabat Polis Daerah Kulim.Sebentar tadi, calon Pakatan Harapan (PH) bagi DUN Kulim turut hadir melawat kawasan mengundi selain sempat beramah mesra bersama pengundi.DUN Kulim menyaksikan persaingan satu lawan satu antara calon PH, Teh Lean Ong dan calon Perikanan Nasional (PN) Wong Chian Zhen.Pada PRU Dewan Negeri Kedah kali ini, seramai 83 calon mewakili pelbagai parti politik termasuk bebas akan bertanding di 36 kawasan Dewan Negeri.Pakatan Harapan (PH) meletakkan 21 calon; Barisan Nasional (BN), 15 calon; Perikatan Nasional (PN) 36 calon; Parti Rakyat Malaysia (PRM) 1 calon; dan BEBAS 10 calon.Di Pantai Timur bagi negeri Kelantan seramai 11,745 anggota barisan hadapan akan melakukan pengundian awal bagi N.09 Kota Lama.Di IPK Kelantan di Kota Bahru salah satu pusat mengundi awal dibuka pada pukul 8 pagi tadi.Seramai 906 anggota PDRM dan pasangan terlibat dalam proses pengundian awal di IPK Kelantan.Ketua Polis Kelantan, Datuk Mohd Zaki Harun juga dijangka hadir bagi meninjau proses undi awal di IPK ini pada pukul 10 pagi.Sebanyak 48 pusat mengundi dibuka hari ini melibatkan 59 saluran. N.09 Kota Lama, menyaksikan pertandingan 4 penjuru diantara Dr. Hafidzah Mustakim (Pakatan Harapan), Zamri Ismail (Pas), Tan Boon Kian atau Andy Tan (Parti Rakyat Malaysia) dan Izat Bukhary Ismail Bukhary sebagai calon bebas.Sementara itu, di Terengganu proses pengundian awal menyaksikan seramai 4,957 orang di N.17 Alur Limbat.Daripada jumlah itu, 2, 444 orang terdiri daripada anggota tentera dan pasangan.Proses pengundian di Kem Padang Midin yang menjadi salah satu pusat mengundi dalam Parlimen Marang P037 dan merupakan satu-satunya pusat pengundian awal dalam DUN N 17 Alur Limbat. DUN ini menyaksikan pertembungan satu lawan satu antara Yuseri Isa (Barisan Nasional) dan penyandang Ariffin Deraman (PAS).Terdahulu dalam PRU-14 kemenangan berpihak kepada Ariffin Deraman dengan majoriti 4194. Jumlah pengundi berdaftar di N.17 Alur Limbat ialah seramai 36,087 berbanding 28, 038 pada PRU-14 yang lalu.Suruhanjaya Pilihan Raya (SPR) memaklumkan peratusan keluar mengundi sehingga 9 pagi tadi bagi enam negeri ialah Kedah (22%), Kelantan (23%), Terengganu (20%), Pulau Pinang (22%), Selangor (17%), Negeri Sembilan (19%) dan PRK Kuala Terengganu (16%).Hari pengundian bagi PRU DUN KE-15 enam negeri akan dilaksanakan serentak pada 12 Ogos depan.PRU DUN ke-15 melibatkan 36 kerusi DUN Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).PRU DUN ke-15 enam negeri itu juga akan menyaksikan sebanyak 245 kerusi DUN menjadi rebutan parti-parti bertanding pada pilihan raya negeri kali ini untuk mendapatkan mandat rakyat.

ARTIKEL BERKAITAN:PRU DUN ke-15: 97, 388 pengundi awal tunai tanggungjawabPRU DUN Kelantan: Pemeriksaan pusat pengundian 80% siapPRU DUN ke-15: Kebanyakan kerusi DUN Pulau Pinang, satu lawan satuPRU DUN ke-15 Kelantan: 96 calon bertanding rebut 45 kerusiPenamaan Calon PRU15: Polis Selangor kenal pasti "kawasan panas"


PRU DUN ke-15: 97, 388 pengundi awal tunai tanggungjawab

KUALA LUMPUR, 8 Ogos - Kehangatan Pilihan Raya Dewan Undangan Negeri ke-15 (PRU Dun Ke-15) di enam negeri bersekali Pilihan Raya Kecil (PRK) Parlimen Kuala Terengganu semakin dirasai dengan 98,785 anggota tentera dan polis bersama pasangan masing-masing akan menunaikan tanggungjawab undi awal, hari ini.Kesemua pusat pengundian awal di enam negeri termasuk di Kuala Terengganu dijadual dibuka serentak pada 8 pagi ini dan ditutup secara berperingkat mengikut kedudukan kawasan pusat mengundi.Pengundian awal PRU DUN ke-15 bakal menyaksikan 49,660 anggota tentera dan 47,728 anggota polis bersama pasangan masing-masing mengundi di 260 pusat mengundi awal yang mengandungi 377 tempat mengundi atau saluran awal.Sementara, 1,362 anggota polis dan 35 anggota tentera bersama pasangan akan terlibat dengan proses pengundian awal bagi PRK Kuala Terengganu melalui tiga pusat mengundi awal yang kesemuanya dibuka di Ibu Pejabat Polis Kontinjen (IPK) Terengganu.Di IPK Terengganu, pusat pengundian awal pertama yang akan ditutup ialah bahagian Dewan Undangan Negeri (DUN) Batu Buruk pada 12 tengah hari diikuti pusat mengundi DUN Bandar pada 2 petang dan terakhir DUN Ladang pada 5 petang manakala tiada pengundian awal bagi DUN Wakaf Mempelam.

Menurut laman web Suruhanjaya Pilihan Raya (SPR), Daftar Pemilih Pilihan Raya yang digunakan untuk PRU DUN ke-15 dan PRK Kuala Terengganu adalah daftar pemilih terkini yang dikemas kini sehingga 21 Jun 2023.SPR menetapkan tarikh penamaan calon dan pengundian awal bagi PRN melibatkan enam negeri dan PRK Kuala Terengganu masing-masing pada 29 Julai dan 8 Ogos, manakala hari pengundian 12 Ogos ini.Tempoh berkempen ditetapkan 14 hari bermula hari penamaan calon dan akan berakhir pada 11.59 malam, 11 Ogos.PRN ini melibatkan 36 kerusi DUN di Kedah; Kelantan (45); Terengganu (32); Pulau Pinang (40) Selangor (56) serta 36 DUN di Negeri Sembilan.PRK Parlimen Kuala Terengganu pula diadakan susulan keputusan Mahkamah Pilihan Raya Terengganu pada 27 Jun yang membatalkan kemenangan calon PAS Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.- BERNAMA


Kekuatan Kerajaan Perpaduan, menteri tidak diizinkan miliki kontrak kerajaan, hak rakyat

(Perdana Menteri Datuk Seri Anwar Ibrahim/BERNAMA)

KOTA BHARU, 7 Ogos- Kekuatan Kerajaan Perpaduan ketika ini kerana menteri kabinet tidak diizinkan memiliki sebarang kontrak kerajaan dan hak rakyat.Perdana Menteri Datuk Seri Anwar Ibrahim berkata, Kerajaan Perpaduan lebih mementingkan masalah yang dihadapi rakyat serta berusaha menyelesaikan isu-isu seperti miskin tegar di negara ini.Beliau berkata, sekiranya ada menteri yang melanggar arahan yang ditetapkan, mereka akan dipecat dengan serta merta.Katanya, setiap pemimpin perlu mempunyai perasaan dalam membantu dan menyelesaikan masalah membabitkan rakyat.

(Perdana Menteri menyantuni penyokong parti yang hadir pada Ceramah Jelajah Perpaduan MADANI DUN Kota Lama, Kota Bharu/BERNAMA)

"Apa dia kekuatan paling penting dalam kerajaan sekarang? Kita tidak izinkan mana-mana menteri mengambil kontrak, ambil saham dan sakau duit rakyat that one champion", katanya.Beliau berkata demikian ketika berucap dalam ceramah Jelajah Perpaduan Madani di Kota Bharu, malam tadi.Mengulas lanjut, Datuk Seri Anwar yang juga Menteri Kewangan berkata beliau telah mengarahkan semua kementerian dan agensi yang terlibat membaik pulih tandas rosak di sekolah dan klinik daif.Katanya, kerajaan akan cuba mencari duit untuk selesaikan masalah-masalah ini dengan segera supaya rakyat selesa dengan kemudahan yang disediakan oleh kerajaan.


Pusat mengundi DUN Bukit Kepayang di SK Methodist Acs

SEREMBAN, 7 Ogos- Pengundi di daerah mengundi Jalan Linsum, Seremban bagi kawasan Dewan Undangan Negeri (DUN) N21 Bukit Kepayang bertukar lokasi mengundi pada 12 Ogos ini.Calon Pakatan Harapan (PH), Nicole Tan Lee Koon berkata pusat mengundi sebelum ini adalah di Wisma Ceylonese ditukar ke Sekolah Kebangsaan (SK) Methodist Acs di Seremban."Jadi sekarang kita ke tempat asal seperti pilihan raya sebelum ini, jadi di sini kita ingin memberitahu para pengundi yang akan mengundi pada Pilihan Raya Umum Dewan Undangan Negeri ke-15 (PRU DUN ke-15) supaya ke tempat mengundi di SK Methodist Acs," katanya kepada pemberita dalam sidang media di sini.Katanya, ia melibatkan dua saluran mengundi dengan jumlah pengundi seramai 401 orang.Secara keseluruhan DUN Bukit Kepayang mempunyai seramai 46,245 pengundi dan merupakan DUN kedua mempunyai pengundi paling tinggi selepas N25 Paroi.

(Calon Pakatan Harapan (PH), Nicole Tan Lee Koon berkata pusat mengundi sebelum ini adalah di Wisma Ceylonese ditukar ke Sekolah Kebangsaan (SK) Methodist Acs di Seremban.)


Lebih 97,000 pemilih mengundi awal esok

KUALA LUMPUR, 7 Ogos- Seramai 97,388 anggota polis dan tentera, serta pasangan masing-masing akan mengundi awal dalam Pilihan Raya Umum Dewan Undangan Negeri (PRU DUN) ke-15 di enam negeri dan Pilihan Raya Kecil (PRK) Parlimen Kuala Terengganu esok.Menurut kenyataan Suruhanjaya Pilihan Raya (SPR), Daftar Pemilih yang akan digunakan adalah yang telah dikemas kini hingga 21 Jun 2023.Bagi PRU DUN, seramai 49,660 anggota tentera dan 47,728 anggota polis bersama pasangan, akan mengundi di 260 pusat pengundian awal menyediakan 377 saluran.PRK Parlimen Kuala Terengganu pula melibatkan 1,362 anggota polis dan 35 anggota tentera, bersama pasangan.Empat pusat pengundian dibuka di Ibu Pejabat Polis Kontinjen Kuala Terengganu.Kesemua pusat pengundian awal bagi PRU DUN di enam negeri dan PRK Parlimen Kuala Terengganu akan dibuka serentak pada pukul 8.00 pagi dan ditutup secara berperingkat mengikut kedudukan kawasan pusat mengundi.Di Kuala Terengganu, pusat pengundian awal pertama yang akan ditutup adalah di DUN Batu Buruk pada pukul 12 tengah hari diikuti DUN Bandar pada 2.00 petang dan yang terakhir DUN Ladang pada 5.00 petang.Tiada pusat pengundian awal dibuka di DUN Wakaf Mempelam.PRU DUN ke-15 melibatkan 36 kerusi di Kedah; Kelantan (45), Terengganu (32), Pulau Pinang (40), Selangor (56) dan 36 DUN di Negeri Sembilan.

(Lebih 97,000 pemilih mengundi awal esok)


PM minta rakyat Kelantan buat keputusan bijak demi kebaikan diri, masa depan

(Perdana Menteri ketika berucap pada Jelajah Perpaduan MADANI di Batang Merbau, Tanah Merah)

TANAH MERAH, 7 Ogos- Perdana Menteri Datuk Seri Anwar Ibrahim meminta rakyat Kelantan membuat keputusan bijak demi kebaikan diri sendiri dan masa depan generasi berikutnya pada Pilihan Raya Umum Dewan Undangan Negeri ke-15 (PRU DUN ke-15), Sabtu ini. Ketika berucap pada Jelajah Perpaduan MADANI di Batang Merbau, Tanah Merah, beliau berkata rakyat negeri itu seharusnya lebih arif meneliti sebab Kelantan masih jauh ketinggalan berbanding negeri lain terutama Perak, Johor, Selangor dan Pulau Pinang. "Mengapa negeri kita, yang kita jaga yang ramai umat Islam itu mundur, jawapannya pemerintah tidak fikir ke hadapan, tidak ada rencana yang baik, yang ada hanya maki orang, cerca orang, fitnah.

"Pilihan raya ini bukan hendak pilih calon, hendak selamatkan kita, hendak selamatkan keluarga, kita hendak bagi kerja kepada anak-anak, kita hendak bagi sekolah yang baik untuk anak, kita hendak beri klinik dan hospital yang baik untuk kita", katanya ketika berucap pada Jelajah Perpaduan MADANI di Batang Merbau di sini. Hadir sama pada jelajah itu, Timbalan Perdana Menteri yang juga Pengerusi Barisan Nasional (BN), Datuk Seri Dr Ahmad Zahid Hamidi serta Pengerusi Parti Kerajaan Perpaduan Madani Kelantan, Datuk Ahmad Jazlan Yaakub. Mengulas lanjut, Datuk Seri Anwar yang juga Pengerusi Pakatan Harapan, berkata rakyat juga tidak seharusnya terus terpengaruh dengan isu agama yang dibawa oleh parti politik. Sementara itu, Perdana Menteri turut melahirkan keyakinan Kerajaan Perpaduan di bawah pentadbirannya akan terus kekal mentadbir negara dalam tempoh lima tahun ini. Menurutnya, parti-parti dalam Kerajaan Perpaduan telah menyatakan komitmen mereka untuk mengekalkan kerjasama itu.

Sementara itu, Jelajah Perpaduan Madani di Padang Taman Perumahan Jintan, Pasir Mas Kelantan yang dihadiri Datuk Seri Anwar Ibrahim malam tadi di hadiri lebih 3,000 tetamu. Walaupun dalam keadaan hujan lebat program berlangsung dengan lancar.Beliau turut menyampaikan ceramah berkenaan isu semasa dan kejayaan Kerajaan Perpaduan dalam menangani permasalahan yang dihadapi rakyat. Beliau berkata di Kelantan pihaknya sudah meluluskan RM1.7 billion untuk menangani masalah air di Kelantan dengan pemantauan kerajaan persekutuan."Enam bulan jadi Menteri Kewangan, saya meluluskan RM1.7 billion untuk air Kelantan RM500 juta kita hantar tapi kita letak syarat kita perlu pantau duit itu. Kalau dia terima syarat pantau duit, bagaimana belanja...kita luluskan", katanya semasa berucap di Pasir Mas.Turut hadir , Menteri Sumber Asli, Alam Sekitar dan Perubahan Iklim, Nik Nazmi Nik Ahmad dan Menteri Pertanian dan Keterjaminan Makanan, Datuk Seri Mohamad Sabu.


Tok Mat sembuh, kembali turun padang berkempen

(Mohamad Hasan (biru) pada Majlis Pemimpin Bersama Masyarakat Melayu, Cina Dan Indiadi Kuala Sawah, Rantau, Negeri Sembilan)

RANTAU, 7 Ogos- Calon Barisan Nasional (BN) N.27 Rantau, Datuk Seri Mohamad Hasan kembali turun padang memulakan kempen selepas berehat selama beberapa hari atas nasihat pegawai perubatan ekoran keadaan kesihatan yang kurang memuaskan.Mohamad Hasan yang lebih mesra dengan panggilan Tok Mat berkata, ujian darah mendapati beliau bebas virus influenza, sebaliknya diserang demam selesema yang teruk.Beliau berharap agar baki kempen yang ada dapat diteruskan dengan baik sehingga tengah malam 11 Ogos nanti dan keesokan harinya sewaktu proses pengundian."Saya baru (kembali) turun padang kerana (sebelum ini) demam selsema. Alhamdulillah apabila periksa darah tempoh hari, ia bukan influenza cuma demam selsema tetapi teruk."(Hari ini) dapat saya mulakan semula kempen saya di DUN Rantau. Pemerhatian saya setakat ini, Alhamdullilah, sokongan daripada pengundi di kawasan Rantau amat baik," katanya ketika ditemui pemberita selepas Majlis Pemimpin Bersama Masyarakat Melayu, Cina Dan India di Kuala Sawah, di sini.Dalam pada itu, masyarakat yang ditemui di kawasan berkenaan rata-rata memberi sokongan penuh terhadap Tok Mat."Tok Mat memang terbaik, apa-apa hal berlaku di Rantau memang beliau akan datang. Kalau kenduri kahwin pun, kalau satu hari tu ada 12 jemputan, beliau akan datang. Selalu di kampung-kampung cara rewang, Tok Mat akan (masuk) sampai ke dapur. Beliau ramah, tidak mahu cara 'VIP' (kehormat), dia amik (makanan) sendiri macam orang lain juga," Abdul Kadar Osman, penduduk."Sejak kecil saya dah kenal Tok Mat, memang calon tunggal di Rantau. Selama ini, saya dengar daripada ibu bapa (bahawa) Tok Mat memang beri sumbangan besar di Rantau. Dulu jalan di sini bengkang-bengkok, banyak kemalangan termasuk maut (dan) Tok Mat buat (baiki) jalan jadi elok," Wong Won Lee, penduduk."Tok Mat jadi calon, pembangunan semua okay, tiada hal. Beliau tidak kira, Melayu, Cina, India, semua Tok Mat tolong," Ramangoty Gobindan, penduduk.Sementara itu, menurut Tok Mat, BN akan menggunakan strategi 'kekal dan rampas' pada Pilihan Raya Umum Dewan Undangan Negeri (PRU DUN) Ke-15 di enam negeri dalam usaha memastikan Kerajaan Perpaduan dapat menguasai negeri terbabit.Beliau optimis gabungan BN-PH mampu mengekalkan kemenangan di tiga negeri iaitu Negeri Sembilan, Selangor dan Pulau Pinang, serta merampas Kedah, Terengganu dan Kelantan."Kita mahu supaya strategi kita untuk 'retain' (kekal) tiga negeri (iaitu) Negeri Sembilan, Selangor dan Pulau Pinang, serta sedaya upaya untuk 'regain' (rampas). Itu startegi kita, 'to retain and to regain'."Tiada ada salahnya untuk kita mencuba untuk rampas, untung sabut timbul, untung batu tenggelam. Setiap pilihan raya adalah berbeza," katanya.Pada Pilihan Raya Umum Dewan Undangan Negeri Sembilan Ke-15, Tok Mat yang merupakan merupakan Ahli Dewan Undangan Negeri (ADUN) Rantau sejak tahun 2004 akan disaingi calon Perikatan Nasional (PN) iaitu Timbalan Yang Dipertua Pas Rembau, Rozmal Malakan.

Berita berkaitan:Tok Mat 'down' dijangkiti influenza, rehat tiga hari


Selangor rugi jika tidak kekal bawah Kerajaan Perpaduan - Ahmad Zahid

PUNCAK ALAM, 7 Ogos- Selangor berdepan kerugian sekiranya tidak berada bawah pentadbiran Kerajaan Perpaduan selepas Pilihan Raya Umum Dewan Undangan Negeri Ke-15 (PRU DUN Ke-15) pada 12 Ogos ini.Timbalan Perdana Menteri, Datuk Seri Dr Ahmad Zahid Hamidi berkata, negeri itu telah banyak mengubah kehidupan rakyat Malaysia dengan menawarkan peluang pekerjaan tinggi menerusi pelaburan luar yang besar."Selangor menyumbang 25.5% kepada KDNK (Keluaran Dalam Negeri Kasar) tahun lepas, sekali gus antara nadi ekonomi negara," katanya ketika berucap pada Majlis Doa Selamat sempena Bulan Kemerdekaan dan Kesejahteraan Madani di sini.Sementara itu, Ahmad Zahid yang juga Pengerusi Barisan Nasional (BN) berkata, penyatuan gabungan parti dalam Kerajaan Perpaduan di Selangor kekal kukuh.Ia terbukti dengan jelas menerusi keterbukaan Pakatan Harapan (PH) yang memberi ruang kepada BN untuk bertanding lebih banyak kerusi."Sebelum DUN dibubarkan, BN cuma tinggal lima kerusi tetapi baiknya hati (pimpinan) PH ini, mereka bagi kita bertanding 12 kerusi dan ini bukti keikhlasan PH berkawan dengan kita,” katanya.Sebelum DUN Selangor dibubarkan, PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala Pas, Pejuang dan Warisan masing-masing satu kerusi, serta seorang wakil rakyat Bebas.Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan.

(Ahmad Zahid Hamidi dan Jahaya Ibrahim)


"Guna pentas kempen sebaik mungkin, jangan menghina" - PM

PETALING JAYA, 7 Ogos- Perdana Menteri, Datuk Seri Anwar Ibrahim menasihati setiap parti termasuk pembangkang supaya berkempen secara berhemah dan tidak mencerca pihak lawan menjelang minggu kedua kempen Pilihan Raya Umum Dewan Undangan Negeri ke-15 (PRU DUN ke-15).Beliau yang juga Pengerusi Pakatan Harapan (PH) berkata sebaiknya gelanggang kempen pada PRU DUN ke-15 kali ini perlu digunakan sebagai platform untuk memberi penjelasan berkenaan isu semasa kepada rakyat.“Dalam politik nak cakap tegas boleh tetapi jangan maki hamun. Saya dengar ceramah baru-baru ini kata “Anwar khianat, Anwar bodoh”. Nasihat saya, kita jangan sombong sangat."Dia (pembangkang) nak kritik tidak mengapa. Takkan saya buat semua betul, boleh tegur dan boleh bagi pandangan tetapi jangan menghina. Kempenlah dengan baik, tidak perlu maki dan tidak perlu cerca kerana akhirnya, kita kawan-kawan juga, keluarga juga, itu saya nak nasihat,” kata Anwar kepada orang ramai ketika berucap pada Ceramah Umum Perpaduan, di Dataran Anak Muda, di sini malam tadi.

Sementara itu, Datuk Seri Anwar Ibrahim turut hadir pada Ceramah Jelajah Perpaduan MADANI yang berlangsung di Ampang, disambut meriah kira-kira 20,000 orang, malam tadi.Kehadirannya adalah bagi memberi sokongan kepada calon PH yang bertanding di kerusi N.19 Bukit Antarabangsa dan N.20 Lembah Jaya, masing-masing diwakili Kamri Kamaruddin dan Syed Ahmad@Altimet.Terdahulu, kedua-dua calon menyampaikan manifesto kepada orang ramai meliputi isu pembinaan sekolah, isu Lebuhraya NKVE yang belum siap dan masalah pekerjaan.Ceramah berkenaan turut diserikan dengan kehadiran penyanyi nombor satu negara, Datuk Seri Siti Nurhaliza.


Calon PH Sungai Bakap raih sokongan belia India

(Norhidayah Che Ros (tengah) bersama komuniti India di Sungai Bakap, Pulau Pinang)

SUNGAI BAKAP, 7 Ogos- Sokongan masyarakat India termasuk golongan belia kepada calon Pakatan Harapan (PH) Dewan Undangan Negeri (DUN) N.20 Sungai Bakap iaitu Norhidayah Che Ros disifatkan semakin meningkat.Selain golongan belia, permasalahan golongan wanita di kawasan kelahiran Perdana Menteri, Datuk Seri Anwar Ibrahim itu turut mendapat perhatian beliau."Alhamdullilah, permintaan dan sokongan anak-anak belia kita terutama komuniti India sangat baik."Terdapat beberapa permohonan daripada mereka dan saya sebagai seorang belia juga amat menyokong penuh dan meneliti setiap permohonan itu. Saya akan bawa (permohonan) ke pihak atasan," katanya di sini.Bagi penduduk di sini, S Fatima berkata, dia mahukan pembaharuan di kawasan terbabit seperti peluang pekerjaan kepada golongan wanita."Kami sebagai wanita di Sungai Bakap mahukan pembaharuan seperti peluang pekerjaan, khususnya kepada wanita yang kekurangan pelajaran atau lepasan Tingkatan 5 yang ingin mencari pekerjaan," katanya.Sementara itu, M. Kavimani yang juga penduduk dan belia di sini memaklumkan, bandar di sini harus dibangunkan dengan semua fasiliti serta kemudahan sukan seperti bandar lain."Seperti yang kita perlukan, tempat untuk belia seperti dewan, stadium atau pusat belia di kawasan N.20 Sungai Bakap. (Ia) untuk membuat program, bukan hanya kepada masyarakat India tetapi berbilang kaum, agama dan bangsa. Kita nak tempat untuk buat program belia," katanya.N.20 Sungai Bakap menyaksikan saingan satu lawan satu antara calon PH dan calon Perikatan Nasional (PN) pada Pilihan Raya Umum Dewan Undangan Pulau Pinang Ke-15.


Hubungan baik kerajaan negeri, Persekutuan rancakkan pembangunan negeri

KULIM, 7 Ogos - Kerajaan negeri yang stabil serta mempunyai hubungan baik bersama kerajaan pusat penting dalam gerak kerja yang lebih teratur bagi sesebuah negeri.Calon Barisan Nasional (BN) N.33 Merbau Pulas, Datuk Asmadi Abu Talib berkata ia harus dilihat menerusi kesepakatan dan keselarian antara wakil rakyat dan kerajaan Persekutuan.

"Apabila kita tidak mempunyai kesepakatan dan keselarian antara wakil rakyat dan kerajaan negeri mahupun kerajaan pusat, banyak aspek pembangunan yang tidak dapat dilaksanakan.""Sebagai contoh di kawasan Labu Besar, kita dapat lihat ada tanah membabitkan Kementerian Kesihatan tetapi tidak ada pelarasan yang di buat oleh pihak tertentu, sebab itu anak-anak atau orang di DUN Merbau Pulas tidak mendapat taraf kesihatan yang baik," katanya.Tambah Asmadi, sekiranya hubungan baik terjalin di peringkat kerajaan pusat atau negeri, aspek pembangunan infrastruktur dapat dirialisasikan sekali gus memberi manfaat kepada penduduk setempat.


Kerjasama baik PH-BN bukti sentimen Kerajaan Perpaduan di Negeri Sembilan dapat direalisasikan

AMPANGAN, 6 Ogos- Kerjasama antara jentera parti daripada Pakatan Harapan (PH) dan Barisan Nasional (BN) menjadi tunjang kepada gerak kerja yang lebih teratur buat Kerajaan Perpaduan dalam musim Pilihan Raya Umum Dewan Undangan Negeri Ke-15 (PRU DUN Ke-15).Pengerusi Pakatan Harapan Negeri Sembilan, Datuk Seri Aminuddin Harun berkata, kerjasama baik itu menunjukkan bahawa sentimen Kerajaan Perpaduan di negeri itu dapat direalisasikan dengan baik.Ujar beliau, tempoh seminggu kempen yang telah berlalu juga mempamer reaksi positif daripada masyarakat menerusi siri kempen setiap calon secara bersemuka, mahupun dalam talian."Kita tinggal seminggu, tidak lama dah. Saya nak supaya jentera dalam keadaan bersedia, terus sihat, jaga kesihatan dan dalam semangat yang tinggi supaya kita dapat terus sampaikan maklumat kepada pengundi di seluruh Negeri Sembilan."Insya-Allah, esok kita akan lancarkan Manifesto Aspirasi Perpaduan," katanya ketika ditemui pemberita di Seremban.Sementara itu, percubaan kali kedua calon PH N.14 Ampangan iaitu Tengku Zamrah Tengku Sulaiman untuk bertanding dalam pilihan raya kali ini dijangka memberi saingan sengit tiga penjuru.Tengku Zamrah berkata, pembangunan di kawasan tersebut akan diteruskan serta pembaikan infrastruktur terutama melibatkan peniaga menjadi fokus utama sekiranya beliau diberikan mandat pada penggal akan datang."Bila saya jumpa pengundi, masalah mereka nombor satu adalah longkang, kedai tiada lampu, tiada air sinki, itu antara masalah yang diluahkan peniaga di Ampangan," katanya ketika ditemui pemberita selepas menyampaikan Ceramah Kelompok Dun Ampangan di sini.Pendekatan kempen beliau kali ini lebih meluas termasuk menggunakan sosial media, selain pendekatan kempen secara bersemuka.Ujarnya, setakat ini beliau menerima maklum balas positif daripada masyarakat.


Hubungan erat kerajaan negeri, persekutuan mampu beri manfaat kepada rakyat - Anwar

(Perdana Menteri, Datuk Seri Anwar Ibrahim)

JITRA, 4 Ogos- Pemimpin kerajaan negeri perlu selari dan senada dengan kerajaan persekutuan bagi membolehkan negeri merasai limpahan ekonomi sekali gus memberi impak positif kepada rakyat. Perdana Menteri, Datuk Seri Anwar Ibrahim berkata, kepimpinan negeri juga perlu mentadbir secara baik dan beradab bukan sebaliknya, sehingga memberi impak kepada kerjasama antara kerajaan persekutuan dan negeri. Tambah beliau, pihaknya tidak pernah memilih bulu dalam urusan mengagihkan peruntukan dan bantuan kepada negeri termasuk kepada negeri yang dikuasai pembangkang sekiranya dimohon dengan cara yang betul. "Kalau orang hormat kita, kita hormat balik, pasaipa negeri lain boleh, pasaipa Perlis saya bagi, pasaipa Kelantan saya bagi, tebatan banjir semua saya bagi, baru ini beberapa bulan lalu Tasik Kenyir tanah runtuh, Menteri Besar beritahu dekat saya, cara baik dia kata perlu peruntukan segera dan Terengganu tak cukup duit,saya lulus segera  RM200 juta," katanya.Anwar berkata demikian ketika menyampaikan ucapan pada program Taaruf Perpaduan di Dewan Negeri N.06 Jitra, Kedah. Tambah beliau sehingga kini pelbagai pertambahan disalurkan dalam pelbagai sektor termasuk dalam urusan agama, pembangunan dan pelaburan bagi meningkatkan limpahan ekonomi yang boleh di rasai rakyat berbilang kaum di negara ini.

(Datuk Seri Anwar pada program Taaruf Perpaduan di Dewan Negeri N.06 Jitra, Kedah)


Pilih aspek pendidikan dalam manifesto, bawa manfaat kepada rakyat

PORT DICKSON, 4 Ogos - Penting bagi calon bertanding untuk memilih aspek pendidikan dalam manifesto, bagi Pilhan Raya Umum Dewan Undangan Negeri (PRU DUN Ke-15).Menteri Pendidikan Fadhlina Sidek berkata, ini kerana tawaran sudah semestinya memberikan impak positif kepada rakyat di kawasan yang ditandingi."Tawaran ini sudah semestinya menumpukan kesejahteraan, kebajikan dan hala tuju. Setiap Dewan Undangan Negeri (DUN) masing - masing."Jadi saya ingin pesan ambil kesempatan ini, seperti mana yang dikatakan dalam pantun, dalam pantun sering berpesan , 'jika memilih tempat mandi pertama teluk kedua pantai, apabila memilih pemimpin negeri pertama elok kedua pandai'.  Sebab itu manifesto penting," kata Fadhlina, di sini.Beliau berkata demikian ketika ditemui media pada Program Pelancaran Gotong Royong Madani Peringkat Negeri Sembilan serta Sambutan Jubli Intan Hari Ulang Tahun Briged Pertama Infantri Malaysia di Sekolah Kebangsaan (SK) Si Rusa.


Sokongan terhadap gabungan PH-BN ditahap terbaik - Rafizi

(Menteri Ekonomi yang juga Timbalan Presiden PKR, Rafizi Ramli berucap pada Jelajah Perpaduan di DUN N.49 Sungai Kandis, malam tadi/ BERNAMA)

SHAH ALAM, 2 Ogos - Sokongan pengundi terhadap gabungan Pakatan Harapan (PH) dan Barisan Nasional (BN) di Selangor, Negeri Sembilan dan Pulau Pinang ketika ini berada di tahap terbaik.Timbalan Presiden PKR, Rafizi Ramli berkata ia berdasarkan maklumat daripada pelbagai sumber serta laporan dari lapangan yang diterimanya.Ia sekali gus menafikan dakwaan bahawa tiga negeri yang ditadbir PH itu akan tumbang selepas Pilihan Raya Umum Dewan Undangan Negeri ke-15 (PRU DUN ke-15) seperti yang diuar-uarkan Perikatan Nasional (PN).“Saya berani katakan kejatuhan Kerajaan Perpaduan selepas pilihan raya ini seperti yang digula-gulakan pimpinan PN kepada penyokong mereka tidak akan berlaku kerana laporan yang kita terima adalah sebaliknya," katanya ketika berkempen pada Jelajah Perpaduan sempena PRU DUN ke-15 di Sungai Kandis, dekat sini, malam tadi.

( Rafizi bersama  calon PH bagi DUN N.49 Sungai Kandis, Mohd Zawawi Ahmad Mughni/ BERNAMA)

Pemimpin PN dalam ceramah mereka sepanjang kempen PRU DUN ke-15 memberi gambaran bahawa kerajaan PH-BN akan tumbang sekiranya gabungan PAS dan Bersatu itu berjaya merampas dua negeri di bawah penguasaan PH iaitu Selangor dan Negeri Sembilan.Dalam pada itu, Rafizi membayangkan kerjasama PAS dan Bersatu dalam PN tidak akan bertahan berdasarkan pengalaman PKR pernah bekerjasama dengan kedua-dua parti berkenaan.PRN Selangor yang akan berlangsung serentak dengan Kedah, Pulau Pinang, Kelantan, Terengganu dan Negeri Sembilan pada 12 Ogos ini bakal menyaksikan seramai 3,747,057 pengundi berdaftar layak mengundi bagi menentukan wakil rakyat di 56 kerusi yang dipertandingkan.


Aminuddin kekal MB Negeri Sembilan jika PH-BN menang

NEGERI SEMBILAN, 3 Ogos- Pengerusi Pakatan Harapan (PH) Negeri Sembilan, Datuk Seri Aminuddin Harun mengesahkan dirinya akan dikekalkan sebagai Menteri Besar Negeri Sembilan.Ini sekiranya gabungan Pakatan Harapan (PH) dan Barisan Nasional (BN) menang di negeri itu.  Menurut Aminuddin yang juga merupakan calon DUN N13 Sikamat, perkara itu telahpun mendapat persetujuan dari kedua-dua presiden parti gabungan tersebut. "Kita sedia maklum saya telah diumumkan akan menyambung lagi sepenggal dan kita akan memastikan bahawa peralihan ini berjalan baik."Saya juga berharap masyarakat akan memberikan sokongan kepada Kerajaan Perpaduan yang ada pada hari ini," katanya.

Beliau ditemui pemberita selepas majlis menerima kunjungan Perdana Menteri di Bandar Enstek, di sini pada Rabu. Perdana Menteri, Datuk Seri Anwar Ibrahim sebelum ini memaklumkan berpuas hati dengan prestasi Aminuddin sebagai Menteri Besar Negeri Sembilan selama lima tahun.  Pada PRU DUN ke-15 kali ini, Aminuddin bakal berdepan saingan empat penjuru.


"Saya tidak pernah tinggalkan rakyat Seberang Takir" - Ahmad Razif

KUALA NERUS, 3 Ogos- Calon Barisan Nasional bagi DUN N.11 Seberang Takir, Datuk Seri Ahmad Razif Abd Rahman menafikan dakwaan bahawa beliau tidak pernah meninggalkan rakyat di kawasan yang disandang sejak tiga penggal lalu.  Beliau yang juga bekas Menteri Besar Terengganu, menyangkal dakwaan sesetengah pihak yang mendakwa beliau hanya turun padang mendekati rakyat semasa tempoh berkempen.  Sebaliknya, aktiviti itu sudah lama dijalankan sejak diberi mandat menyandang kerusi tersebut hampir 15 tahun lalu. "Janganlah berkata begitu, retorik. Jangan menipu, rakyat boleh tengok media sosial sebelum ini. Bermula daripada Terengganu jatuh pada PAS, saya tidak pernah tinggal rakyat saya Seberang Takir.Saya teruskan gerak kerja saya. Bagi saya kita sebagai pemimpin, hatta sebagai kerajaan dan pembangkang perlu menjaga rakyat kawasan kita," kata Ahmad Razif kepada pemberita, hari ini.

(Calon Barisan Nasional bagi DUN N.11 Seberang Takir, Datuk Seri Ahmad Razif Abd Rahman)

Beliau sebelum itu mengadakan "walkabout" di pasar malam Kampung Baru Seberang Takir, Kuala Nerus.


Pilihan raya: Penyokong parti politik dinasihatkan tidak lakukan perbuatan khianat

(Menteri Dalam Negeri bersalaman dengan masyarakat India semasa hadir pada Majlis Makan Malam Amal Bersama Pemimpin dan NGO/BERNAMA)

GEORGE TOWN, 4 Ogos- Menteri Dalam Negeri, Datuk Seri Saifuddin Nasution Ismail menasihatkan penyokong-penyokong parti politik agar tidak melakukan perbuatan khianat dengan merosakkan bahan kempen seperti papan iklan sepanjang tempoh berkempen ketika ini.Tegas beliau, perbuatan tersebut tidak wajar berlaku memandangkan rakyat kini lebih terdidik. Katanya, perkara tersebut merupakan perbuatan tidak sihat kepada politik baharu dalam negara.

(Menteri Dalam Negeri, Datuk Seri Saifuddin Nasution Ismail)

"Ini bukan politik era 60-70 an. Ada perbuatan seperti itu... pertama, reaksi saya adalah insiden yang sangat dikesali dan sudah tentu pihak berkuasa baik Polis Diraja Malaysia (PDRM), Suruhanjaya Pilihan Raya (SPR), ada jawatankuasa pemantau. Itu bidang kuasa mereka untuk mengambil tindakan", katanya.Dalam pada itu, beliau turut mengingatkan ahli politik untuk tidak bersikap seperti mangsa apabila disiasat akibat menyentuh isu sensitif kaum, agama dan institusi raja (3R).Ini kerana peringatan berkenaan perkara tersebut telah ditegaskan berulang-kali khususnya sepanjang kempen Pilihan Raya Umum Dewan Undangan Negeri (PRU DUN Ke-15) kali ini. Beliau berkata demikian selepas menghadiri Majlis Makan Malam Amal Bersama Pemimpin anjuran Pertubuhan Kebajikan Kebudayaan dan Sosial Kaum India Pulau Pinang di Bukit Jambul.


Jangan politikkan isu kalimah Allah - PM

SEREMBAN, 2 Ogos- Perdana Menteri, Datuk Seri Anwar Ibrahim hari ini sekali lagi mengingatkan pihak-pihak tertentu agar tidak mempolitikkan isu kalimah Allah.Anwar berkata, peringatan itu turut dizahirkan oleh Sultan Selangor, Sultan Sharafuddin Idris Shah selaku Pengerusi Majlis Kebangsaan Bagi Hal Ehwal Agama Islam Malaysia kepada beliau baru-baru ini."Kita akan cuba perkemaskan isu kalimah Allah ini untuk kita bawa ke Majlis Raja-Raja dan keputusannya jangan jadikan ini sebagai isu politik, ini arahan baginda… raja-raja akan memperkemaskannya atas cadangan Kerajaan Persekutuan."Apa Tan Sri Muhyiddin (Yassin) kata? Masih guna isu kalimah Allah, mereka ini soal lawan raja terus terang," katanya ketika berucap pada Ceramah Jelajah Perpaduan Dewan Undangan Negeri (DUN) Paroi di Taman Tuanku Jaafar di sini.Turut hadir Menteri Besar Negeri Sembilan, Datuk Seri Aminuddin Harun dan calon Pakatan Harapan (PH) bagi DUN Paroi iaitu Norwani Ahmat.Media melaporkan Muhyiddin, yang juga Pengerusi Perikatan Nasional, dalam satu ceramah di Kapar, Klang, Selangor baru-baru ini mendakwa tindak-tanduk kerajaan dalam menangani isu kalimah Allah ketika ini menjelaskan ia diterajui oleh bukan Islam.Susulan itu, Menteri Dalam Negeri Datuk Seri Saifuddin Nasution Ismail menyifatkan Muhyiddin sebagai tidak menghormati nasihat Majlis Raja-Raja dan tidak menghiraukan larangan pihak berkuasa supaya semua ahli politik tidak menyentuh isu berkaitan kaum, agama dan raja (3R) pada Pilihan Raya Umum Dewan Undangan Negeri Ke-15 (PRU DUN Ke-15).

Dalam pada itu, Anwar menyeru seluruh rakyat di Negeri Sembilan memberi sokongan kepada calon daripada parti Kerajaan Perpaduan untuk memenangi PRU DUN Ke-15 pada 12 Ogos ini.

Beliau berkata, dengan sokongan yang diberikan rakyat kepada kerajaan menerusi PRU DUN Ke-15, ia akan turut memperkuatkan Kerajaan Perpaduan di peringkat Persekutuan termasuk di negeri ini.

"Mudah-mudahan dengan sokongan semua, kita dapat buat perubahan, saya harap sokongan kepada calon DUN Paroi Norwani (Ahmat)...kemenangan beliau akan memperkuatkan Kerajaan Negeri Perpaduan di negeri ini.

"Rekod Datuk Seri Aminuddin Harun sebagai Menteri Besar negeri ini antara yang baik dan harus diberikan sokongan padu kepada beliau," katanya.

Anwar yang juga Pengerusi PH berharap gabungan PH-Barisan Nasional (BN) di Negeri Sembilan mampu menang dengan bergaya pada PRU DUN Ke-15, sekali gus mengekalkan pentadbiran Kerajaaan Perpaduan. -BERNAMA


Tok Mat 'down' dijangkiti influenza, rehat tiga hari

(FB Dato’ Seri Utama Haji Mohamad Bin Haji Hasan)

KUALA LUMPUR, 3 Ogos- Timbalan Presiden UMNO, Datuk Seri Mohamad Hasan dijangkiti virus influenza dan berehat selama tempoh tiga hari atas nasihat doktor.

Mohamad yang lebih mesra dipanggil Tok Mat turut memohon maaf kepada pengundi dan jentera parti Barisan Nasional (BN) kerana tidak dapat menyertai kempen selama tempoh tersebut.

Beliau merangkap calon dan penyandang kerusi Dewan Undangan Negeri (DUN) Rantau itu berkongsi perkara berkenaan menerusi satu hantaran video di laman Facebooknya.

“Saya minta maaf banyak-banyak kerana saya down dengan influenza. Saya batuk teruk dan demam. Doktor pesan berehat dan jangan keluar, takut berjangkit,” katanya malam tadi.

Beliau yang juga Ahli Parlimen Rembau turut menyampaikan pesanan kepada jentera untuk meneruskan gerak kerja di kawasan yang telah dijadualkan.

“Kepada jentera, teruskan gerak kerja di kawasan-kawasan yang saya berjanji untuk pergi dalam tiga hari ini. Saya tidak boleh nak keluar, saya harap saya boleh jumpa seberapa ramai pengundi setelah sembuh nanti, insya-Allah,” katanya.

Kerusi DUN N.27 Rantau menyaksikan pertandingan satu lawan satu antara Mohamad dan calon Perikatan Nasional yang juga Timbalan Yang Dipertua PAS Rembau, Rozmal Malakan.


Penduduk Sungai Dua mahu ekonomi setempat ditingkatkan

TASEK GELUGOR, 4 Ogos- Penduduk di kawasan Dewan Undang Negeri (DUN) Sungai Dua mahukan calon yang dapat membantu meningkatkan ekonomi setempat.Tinjauan Radio Televisyen Malaysia (RTM) di kawasan berkenaan mendapati rata-rata mereka juga mahu pembangunan baharu ditambah di kawasan itu.Peniaga, Mohd Izmi berkata beliau berharap calon yang akan memimpin kawasan itu mendahulukan kehendak penduduk Sungai Dua."Tidak kira siapa yang pegang kawasan Sungai Dua ini apabila kita minta bantuan atau pertolongan, meletakkan penduduk sebagai keutamaan. Jadi itu harapan kami sebagai penduduk, kami juga mahu ekonomi di kawasan ini semakin bertambah," katanya kepada pemberita di sini.Seorang lagi peniaga, Norma Che Man berkata beliau mengharapkan calon berkenaan dapat memberi perubahan terutama daripada segi pembangunan di Sungai Dua."Calon berkenaan diharap membawa perubahan baharu di kawasan ini, selain dapat turun padang dan mewujudkan kemudahan baharu untuk keperluan penduduk," katanya.Sementara itu, calon Barisan Nasional (BN) DUN kawasan terbabit, Datuk Dr Shaikh Hussein Mydin berkata semua perkara tersebut dapat direalisasikan sekiranya kerajaan negeri dan Persekutuan selari di bawah tampuk kepimpinan yang sama.Beliau yakin dapat melaksanakannya dengan mudah sekiranya diberi peluang, berikutan beliau turut memegang jawatan sebagai Pengerusi Lembaga Kemajuan Wilayah Pulau Pinang (PERDA)."Penduduk mengharapkan lebih banyak pembangunan dilaksanakan, jadi untuk merealisasikannya, kita perlukan kerajaan yang stabil agar kesemuanya dapat dilaksanakan," katanya.DUN Sungai Dua menyaksikan pertembungan satu lawan satu calon BN ,Datuk Dr Shaikh Hussein dan Persuruhjaya PAS Pulau Pinang, Muhammad Fauzi Yusoff.

(Peniaga, Mohd Izmi berkata beliau berharap calon yang akan memimpin kawasan itu mendahulukan kehendak penduduk Sungai Dua.)


PRU DUN P. Pinang: Kempen politik matang taruhan Reezal dekati pengundi

KEPALA BATAS, 2 Ogos - Sentiasa berdamping dengan masyarakat setempat. Itu antara keutamaan Calon BN DUN Bertam, Datuk Seri Reezal Merican Naina Merican pada PRU DUN Pulau Pinang ke-15.Mengakui saingan sengit daripada pihak lawan, Reezal menyifatkan kempen yang dilakukannya bersifat politik matang.Reezal dianggap sebagai calon pilihan bagi memenangi kawasan tersebut berdasarkan beberapa faktor seperti anak jati dan bekas ahli Parlimen Kepala Batas selama dua penggal berturut-turut.Namun, dia tidak memandang rendah kepada pesaingnya, iaitu Khalid Mehtab Mohd. Ishaq dari Perikatan Nasional (PN) yang juga merupakan penyandang kerusi berkenaan pada PRU DUN sebelum ini. “Saya diberi saingan hebat daripada pihak PN. Masing-masing ada kelebihan tersendiri.“Saya menganggap ini satu persaingan sihat dan matang, cara kita kempen tidak merendah-rendahkan dan menjatuhkan antara satu sama lain."Kita hanya ingin tunjukkan apa yang Kerajaan Perpaduan boleh lakukan untuk Bertam sekiranya terpilih kelak,” katanya ketika ditemui selepas menyantuni peniaga dan pengunjung sebuah kedai makan di Bertam.DUN Bertam yang terletak bawah Parlimen Kepala Batas  menyaksikan satu lawan satu antara Reezal dan Calon PN, Khaliq Mehtab Mohd Ishaq.

(Calon gabungan BN-PH DUN N2, Bertam, Datuk Seri Reezal Merican Naina Mericanmenyantuni pengundi /FOTO RTM)


PRU DUN Kelantan: Pemeriksaan pusat pengundian 80% siap

GUA MUSANG, 2 Ogos- Jabatan Bomba dan Penyelamat Malaysia (JBPM) telah membuat persediaan dengan memeriksa premis tempat pengundian bagi memastikan tahap keselamatan berada dalam keadaan terbaik terutamanya di kawasan petempatan Orang Asli di daerah Gua Musang menjelang Pilihan Raya Umum Dewan Undangan Negeri (PRU DUN) Kelantan pada 12 Ogos ini.  Ketua Balai Bomba dan Penyelamat Gua Musang, Penolong Kanan Penguasa Bomba Nor Azizi Che Noh berkata, sebanyak 46 pusat pengundian diwujudkan di sekolah, tabika dan dewan orang ramai. Setakat ini pemeriksaan telah mencapai hampir 80% dan dijangka siap sepenuhnya sebelum hari pengundian.   "Ini penting kerana satu kawasan pedalaman ni jauh dari kawalan pihak bomba untuk respons sewaktu berlaku kebakaran tapi kita harapkan kepada sistem ataupun peralatan pemadaman dan keselamatan berada dalam keadaan baik supaya pihak sekolah dan guru dapat bertindak."Jika berlaku kebakaran mereka dapat menggunakan peralatan tersebut untuk bertindak membantu pihak bomba di peringkat awal sebelum berlaku kebakaran lebih besar," katanya."Jadi kita mengharapkan pihak guru tahu cara menggunakan alat pemadam api ini. Perlu adakan latihan terutama sekolah-sekolah yang mempunyai asrama kerana di situ terdapatnya risiko bahaya tempat tinggal atau tempat tidur waktu malam."Kena adakan latihan supaya pelajar tahu sewaktu kebakaran sebenar di mana mereka perlu bertindak dan tahu di mana perlu berkumpul," kata Nor Azizi selepas menjalankan pemeriksaan tempat pengundian masyarakat Orang Asli di Sekolah Kebangsaan (SK) Pulat di Pos Pulat di sini.  Hampir 70,000 penduduk di Gua Musang layak mengundi dalam PRU DUN Kelantan kali ini.

(Penolong Kanan Penguasa Bomba Nor Azizi berkata, sebanyak 46 pusat pengundian diwujudkan di sekolah, tabika dan dewan orang ramai)


PRU DUN KE-15: Pusat pengundian N22 Rahang ditukar

(Ahli Parlimen Rasah, Cha Kee Chin)

SEREMBAN, 2 Ogos- Pusat pengundian bagi N22 Rahang ditukar kepada lokasi baharu iaitu di Kompleks Sukan Seremban Dua.Menurut Ahli Parlimen Rasah, Cha Kee Chin, ia akan membabitkan sebanyak tujuh saluran pengundian dengan jumlah keseluruhan pemilih berdaftar seramai 3,038 orang. Mereka yang terlibat ialah penduduk di Kampung Chedang, Taman Bukit Chedang dan Taman Bukit Chedang fasa dua.  "Tempat ini lebih sesuai sebab mempunyai tapak letak kenderaan yang cukup sebab hari itu banyak guna khemah luar begitu kecil tapi ada tujuh saluran. Kita jangka tujuh saluran dengan leboh 3,000 yang akan datang mengundi, maka lebih selesa," katanya.Beliau ditemui media semasa mengadakan lawatan ke lokasi pusat pengundian baharu yang turut disertai calon PH, Siau Meow Kong.

(Kompleks Sukan Seremban Dua menjadi pusat pengundian bagi N22 Rahang )


Jangan libatkan institusi diraja dalam perjuangan politik - PM

SEREMBAN, 2 Ogos- Perdana Menteri, Datuk Seri Anwar Ibrahim sekali lagi menegaskan agar semua parti politik menghormati institusi diraja.Tegas Anwar, mana-mana parti politik tidak seharusnya melibatkan institusi tersebut dalam perjuangan politik masing-masing.  "Raja-raja Melayu adalah payung negara. Jangan libatkan dalam kancah politik.

"Tetapi saya sokong pendirian menghormati perlembagaan, jangan mempermainkan soal Raja-raja Melayu (juga) sistem kita dalam negara, baik Melayu, Cina, India Sabah dan Sarawak.

"Sistem kita pertahankan kedaulatan Raja-raja Melayu, tutup cerita (muktamad)," katanya ketika berucap pada ceramah Jelajah Perpaduan PMX@Paroi di sini.  Turut hadir, Menteri Besar Negeri Sembilan yang juga calon Pakatan Harapan (PH) bagi kawasan N.13 Sikamat, Datuk Seri Aminuddin Harun; Naib Presiden Amanah, Datuk Seri Mujahid Yusof Rawa dan calon PH N.25 Paroi iaitu Norwani Ahmat.  Norwani Ahmat merupakan calon muka baharu yang dipertaruhkan PH pada Pilihan Raya Umum Dewan Negeri Negeri Sembilan Ke-15 bagi kawasan DUN N.25 Paroi dengan pertandingan tiga penjuru.  Norwani Ahmat akan mencabar calon Perikatan Nasional, Kamarol Ridzuan Mohd Zin dan Syakir Fitri daripada parti Bebas.

N.25 Paroi mempunyai seramai 60,704 pengundi.

(Anwar Ibrahim dan Norwani Ahmat/FB Anwar Ibrahim)


Polis Kedah terima laporan berkait penghinaan terhadap Anwar

ALOR SETAR, 2 Ogos- Polis Kedah menerima laporan berhubung penghinaan terhadap Perdana Menteri Datuk Seri Anwar Ibrahim, semalam.  Jurucakap Media Pilihan Raya Umum Dewan Undangan Negeri ke-15 (PRU DUN ke-15) Kontinjen Kedah, Senior Asisten Komisioner Alzafny Ahmad berkata laporan polis itu diterima pada 1.45 tengah hari semalam oleh pengadu yang juga Ahli Jawatankuasa Umno Pendang. Menurut Alzafny, pengadu memaklumkan melayari akaun Tik Tok 'Projek Papa' dan mendapati kandungan video terbabit mempunyai unsur yang menghina Perdana Menteri dan mempunyai hasutan yang boleh menyebabkan kegusaran dan perpecahan rakyat.  "Kes disiasat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan dan 233 Akta Komunikasi dan Multimedia 1988," katanya dalam satu kenyataan, hari ini.

(Anwar ketika berucap pada Ceramah Jelajah Perpaduan PMX di Kompleks Muhibah Tanjung Sepat, Sepang/BERNAMA)


Mahu fokus isu penempatan, baik pulih rumah peneroka - Calon Paloh

PALOH, 1 Ogos - Calon N44 Paloh, Amran Ariffin menyatakan komitmen untuk memfokuskan terhadap isu penempatan serta membaik pulih rumah peneroka dalam, Pilihan raya Umum Dewan Negeri Kelantan ke15. Beliau yang juga anak peneroka turut berjanji akan menyelesaikannya sebaik mungkin serta memastikan isu tersebut menjadi keutamaannya di kawasan tersebut.  "Rata-rata rumah peneroka ini ada lagi yang masih perlu dibantu, maklum sahajalah dengan usia 40 tahun maka kita dapati bumbung-bumbung rumah ada yang mula bocor dan kebanyakan rumah peneroka kurang bernasib baik. Ini menjadi keutamaan untuk kita bantu baik pulih buat masa sekarang," kata Amran, di sini. Pendekatan kempen dari rumah ke rumah dengan menyatuni penduduk sekitar dilihat tepat dalam memberi sentuhan peribadi selain peka mengenai permasalahan rakyat.

"Sukalah dia (Amran Ariffin) mari melawat kita..Dia pun selalu datang ke sini," kata peneroka, Siti Aishah Mat Zin. "Calon ni saya sukalah. Kami selalu jumpa, boleh buat kerja," kata peneroka, Alias Mat Saman.Dalam pada itu Amran berkata, sepanjang tempoh kempen Pilihan raya Umum Dewan Negeri Kelantan ke15, beliau akan mengambil pendekatan berkempen secara sihat dan matang. Menurutnya, setiap parti politik juga bebas berkempen mengikut cara tersendiri.Sebarang bentuk serangan peribadi sama sekali tidak akan digunakan sepanjang berkempen, kerana ia tidak memberi manfaat kepada rakyat.  "Insya-Allah saya lebih suka mengunakan pendekatan persaingan secara sihat tidak ada buruk- memburuk peribadi apatah lagi mengata dan mengeji, adalah kerana kita nak pilih adalah kerajaan negeri yang bertatakelola baik, bukan jual manifesto bukan jual slogan untuk pancing undi, tetapi kita mahu orang yang boleh bekerja, memimpin maju negeri," kata Amran lagi.


Anwar mahu pengundi Selangor buat pilihan tepat

TANJONG SEPAT, 2 Ogos - Perdana Menteri, Datuk Seri Anwar Ibrahim mahu pengundi Selangor membuat pilihan tepat pada Pilihan Raya Umum Dewan Negeri Selangor ke-15.Ini bagi memastikan kestabilan politik di negeri itu kekal kukuh di bawah Kerajaan Perpaduan.

"Mesti keluar mengundi, jangan main-main, ada kelemahan kita baiki, apa yang Anwar buat sudah betul? tidak, saya terima, anda mahu baik kita boleh baiki, tetapi jangan buat silap, kita mahu politik yang boleh selamatkan rakyat," katanya.Anwar berkata demikian ketika menyampaikan ucapan pada Program Ceramah Jelajah Perpaduan PMX, di sini, pada Selasa.Terdahulu, pada program Ramah Mesra Bersama Rakyat Jelajah Madani di Kampung Sawah, Banting, Datuk Seri Anwar membidas naratif dimainkan pihak tertentu bahawa parti DAP menjadi punca permasalahan dalam kalangan orang Melayu.Anwar berkata, sepanjang lapan bulan beliau memimpin Kerajaan Perpaduan, jemaah menteri dari DAP tidak pernah membantah sebarang peruntukan yang diberikan untuk agama Islam dan kaum Melayu.“DAP dan Anthony Loke dalam Kabinet sekarang tidak ada masalah, tambah peruntukan untuk Islam dia tak melawan, selesaikan berbilion ringgit hutang Felda dia tak melawan, peruntukan RM3 bilion untuk pesawah padi yang miskin dia tak lawan.“Orang Melayu bermasalah bukan disebabkan kaum Cina, bukan sebab DAP, jangan temberang,” katanya


Dasar dan inisiatif negara bersifat inklusif untuk semua kaum - Anwar

SEMENYIH, 2 Ogos - Dasar dan inisiatif negara adalah bersifat inklusif untuk segenap lapisan masyarakat tanpa mengira kaum dan bangsa.

Perdana Menteri, Datuk Seri Anwar Ibrahim menegaskan, Kerajaan Perpaduan di bawah pimpinannya tidak pernah meminggirkan mana-mana kaum di negara ini.

“Saya tegaskan sama ada anda suka atau tidak, anda sokong atau sebaliknya kami tidak akan mengubah pendirian untuk membantu setiap rakyat di negara ini,” katanya ketika berucap pada ceramah Jelajah Perpaduan sempena Pilihan Raya Umum Dewan Negeri Selangor ke-15 di Semenyih, Kajang, pada Selasa.

Tambah Anwar, menerusi kerangka ekonomi Madani yang diperkenalkan mampu melonjak kedudukan ekonomi negara ke tahap yang lebih baik.

"Di dunia ekonomi kita kalau boleh top 30. Tanya Tesla, Elon Musk banyak negara beri insiatif, beri peluang, tetapi pilih Malaysia iaitu Cyberjaya di Selangor. Minggu sudah wakil jumpa saya beritahu sudah beli kompleks besar dan jemput Perdana Menteri rasmi awal Oktober atau akhir September," katanya.


Azrul Mahathir mahu noktahkan kemiskinan tegar di DUN Bayan Lepas

BAYAN LEPAS, 1 Ogos- Calon Pakatan Harapan (PH) DUN Bayan Lepas, Azrul Mahathir Aziz beriltizam mahu menoktahkan kemiskinan di kawasan itu.Perkara itu selaras dengan hasrat Perdana Menteri, Datuk Seri Anwar Ibrahim untuk merealisasikan usaha itu pada penghujung tahun ini, di seluruh negara. "Saya ambil kesempatan ini untuk berterima kasih kepada PM atas inisiatif menoktahkan kemiskinan tegar di negara kita. Oleh itu, saya turut menyahut seruan sama dan bertekad untuk tangani isu ini di kawasan DUN Bayan Lepas. Kita akan bantu mereka yang memerlukan. Jika tiada pekerjaan, kita beri mereka kerja. Jika ada anak-anak yang tidak ke sekolah, kita akan usahakan," kata Azrul kepada pemberita ketika menziarahi penduduk di Kampung Sulup, di sini.

(Calon Pakatan Harapan (PH) DUN Bayan Lepas, Azrul Mahathir Aziz)

Selaku penyandang kerusi DUN Bayan Lepas penggal lalu, pihaknya telah mengenal pasti 40 keluarga miskin tegar di DUN itu.


Cikgu Non mahu tarik anak muda kerja di Kubang Pasu

TUNJANG, 1 Ogos- Menarik lebih ramai anak muda untuk bekerja di daerah Kubang Pasu khususnya di Bukit Kayu Hitam antara tumpuan utama Timbalan Ketua UMNO Bahagian Kubang Pasu, Zainol Abidin Mohammad.Beliau yang lebih dikenali sebagai Cikgu Non berkata, ketika ini, ramai anak muda dari daerah Kubang Pasu yang terpaksa mencari kerja di kawasan luar walaupun daerah itu mempunyai banyak kawasan industri termasuk berteknologi tinggi.Menurut Cikgu Non, usaha menarik minat anak muda untuk terus kekal bekerja di kawasan tersebut akan digerakkan dengan lebih sistematik.  "Anak-anak muda hari ni saya lihat mereka tidak ada peluang pekerjaan di kawasan Kubang Pasu. Mereka hijrah ke Pulau Pinang, Lembah Klang, Singapura untuk cari peluang pekerjaan. Jadi kita harap dengan adanya kepimpinan baru ini kita akan cuba wujudkan Industri Kecil dan Sederhana (IKS) untuk mereka cari makan, boleh hidup sama-sama kita. Itu harapan saya," kata calon Barisan Nasional (BN) N05 Bukit Kayu Hitam itu kepada pemberita selepas mengadakan sesi ramah mesra bersama penduduk di Kampung Tanjung, Tunjang, Kedah. Pada Pilihan Raya Umum Dewan Undangan Negeri ke-15 (PRU DUN ke-15) kali ini, beliau akan mencabar penyandang daripada Perikatan Nasional (PN), Datuk Halimaton Shaadiah Saad.  Bukit Kayu Hitam mempunyai 44,898 pemilih berdaftar melibatkan 85 saluran.

(Pada Pilihan Raya Umum Dewan Undangan Negeri ke-15 (PRU DUN ke-15) kali ini, beliau akan mencabar penyandang dari Perikatan Nasional (PN), Datuk Halimaton Shaadiah Saad.)


Polis Pulau Pinang terima tiga laporan khianat bendera parti

( SAC W. Pusphanathan (tengah) pada sidang akhbar hari ini)

GEORGE TOWN, 31 Julai- Sebanyak tiga laporan berhubung insiden merosakkan bendera parti politik diterima polis Pulau Pinang sejak 29 Julai hingga tengah malam tadi. Kesemua laporan itu dilaporkan berlaku di Seberang Perai Tengah (SPT), Seberang Perai Utara (SPU) dan Barat Daya.  Jurucakap Media PRU DUN Ke-15, Ibu Pejabat Polis Kontinjen (IPK) Pulau Pinang, SAC W. Pusphanathan berkata bagaimanapun tiada sebarang tangkapan dilakukan setakat ini.  "Setakat ini tiada tangkapan dan siasatan lanjut masih dijalankan termasuk  mengesan mereka yang terlibat dalam tiga kejadian tersebut. Semua kes itu disiasat mengikut Seksyen 427 Kanun Keseksaan iaitu khianat," katanya pada sidang akhbar di sini hari ini.Selain itu, tiada sebarang laporan berkaitan kesalahan yang menyentuh isu agama, kaum dan raja (3R) diterima. Katanya sejak bermula tempoh kempen, 107 permit telah diluluskan bagi mengadakan ceramah oleh parti-parti yang bertanding dan tiada permohonan permit yang ditolak setakat ini.Dalam pada itu, tambahnya, polis Pulau Pinang turut mewujudkan 50 kumpulan pemantau dengan kekuatan seramai 44 pegawai dan 195 anggota bagi memastikan ketenteraman awam terkawal sepanjang tempoh berkempen pilihan raya kali ini.

(Tiga laporan berhubung insiden merosakkan bendera parti politik diterima polis Pulau Pinang sejak 29 Julai hingga tengah malam tadi)


PRU DUN ke-15: Pelajar IPTA terlibat peperiksaan boleh mohon pelepasan balik mengundi

PUTRAJAYA, 31 Julai - Pelajar institusi pengajian tinggi awam (IPTA) yang terlibat dengan peperiksaan pada hari mengundi Pilihan Raya Umum Dewan Undangan Negeri ke-15 (PRU DUN ke-15) dibenarkan untuk memohon pelepasan.Menteri Pendidikan Tinggi, Datuk Seri Mohamed Khaled Nordin berkata pelajar bagaimanapun perlu memaklumkan perkara itu kepada pihak universiti bagi membolehkan peperiksaan diadakan pada hari yang lain.

"Pilihan Raya Negeri ini bukan berlaku serentak seluruh Malaysia hanya enam negeri manakala tujuh negeri tidak ada, jadi negeri-negeri yang tidak ada dia kata mengapa dia hendak ikut. "Jadi kita ada keadaan yang begitu dan ini hanya dihadapi di Universiti Utara Malaysia (UUM) kerana UUM sahaja buat peperiksaan hari Sabtu. Jadi saya sudah maklumkan dan kita sudah berunding, yang hendak balik untuk mengundi, maklumkan supaya nanti UUM akan sediakan hari lain untuk peperiksaan dia sahaja, yang lain teruskan," katanya.Beliau berkata demikian pada sidang media selepas majlis menandatangani memorandum persefahaman antara Kementerian Pendidikan Tinggi (KPT), XoX Bhd dan VMR3 Sdn Bhd, di sini.Tambah Khaled, pihaknya juga tidak merancang untuk melanjutkan cuti semester bagi memudahkan pelajar di enam negeri melaksanakan tanggungjawab sebagai pengundi.Ini kerana tarikh mengundi PRU DUN ke-15 diadakan ketika pelajar masih dalam tempoh bercuti.


Tawaran Kita Selangor: Berteraskan keadilan sosial, kebajikan rakyat

SHAH ALAM, 1 Ogos- Menteri Besar Selangor, Datuk Seri Amirudin Shari melancarkan Tawaran Kita Selangor: 5 Tekad untuk 5 Tahun, malam tadi.Jelas Amirudin, ia menawarkan 53 tawaran dalam aspek pembangunan Selangor sekiranya Kerajaan Perpaduan negeri itu diberi mandat selepas Pilihan Raya Umum Dewan Undangan Negeri ke-15 (PRU DUN ke-15).Katanya, lima tekad yang juga sebagai manifesto Kerajaan Perpaduan Selangor akan berteraskan keadilan sosial dan berpaksikan kebajikan rakyat."Sebenarnya lima tekad ini merupakan tawaran kita kepada rakyat Selangor bagi Kerajaan Perpaduan mengetuai serta mentadbir Selangor untuk tempoh lima tahun akan datang."Lima tekad itu yang pertama dalam aspek pembangunan ekonomi yang unggul, dikhususkan mengangkat bidang pendidikan supaya kita dapat melahirkan pekerja berpendapatan tinggi, yang kedua menjadikan agama sebagai cahaya dan sumber inspirasi kehidupan rakyat Selangor, ketiga perkhidmatan pentadbiran kerajaan yang cekap dan bermaruah dan keempat, pembangunan mampan, selesa dan berdaya huni dan kelima Selangor sebagai negeri penyayang yang membela kepentingan rakyatnya," katanya kepada pemberita sebelum program pelancaran Tawaran Kita Selangor: 5 Tekad untuk 5 Tahun di Dewan Raja Muda Musa, di sini.Turut hadir ke program tersebut ialah Pengerusi Parti Tindakan Demokratik (DAP) Selangor, Gobind Singh Deo, Pengerusi AMANAH Selangor, Izham Hashim dan Pengerusi Barisan Nasional (BN) Selangor, Datuk Megat Zulkarnain.


PRU DUN ke-15: Pengundi muda bakal jadi penentu

KUALA LUMPUR, 28 Julai- Pengundi muda dijangka antara faktor utama yang mempengaruhi pola pengundian dalam Pilihan Raya Umum Dewan Undangan Negeri (PRU DUN) ke-15 di enam negeri bulan depan.Ia berikutan pertambahan jumlah pengundi berusia 18 tahun yang didaftarkan secara automatik mulai November 2022.Keputusan PRU15 menjadi bukti kemampuan pengundi muda menentukan wakil mereka di Dewan Rakyat dan Dewan Undangan Negeri, meskipun tidak menjadi ahli kepada mana-mana parti poilitk.Penganalisis Politik, Profesor Dr. Sivamurugan Pandian berpandangan golongan muda lebih dipengaruhi sentimen isu semasa yang melengkapi pemahaman terhadap calon dan aspirasi parti.Dinamik ini secara tidak langsung bakal mempengaruhi keputusan PRU DUN Ke-15 nanti."Kita tidak boleh perlekehkan tahap kematangan golongan muda dan mengambil tahu kemahuan, keperluan dan keselesaan mereka."Kalau dapat dilakukan sokongan ini dapat diterjemah dalam bentuk pengundian sejauh mana kita mengambil kepentingan dan keperluan mereka, isu-isu yang mendampingi mereka dalam usaha merapatkan diri antara calon dengan golongan muda, parti dan aspirasi itu turut membawa kebangkitan sokongan kepada calon dan parti," katanya kepada RTM.

(Penganalisis Politik, Profesor Dr. Sivamurugan Pandian)

Ini pula pandangan Penganalisis Politik Universiti Malaya, Dr Mohammad Tawfik Yaakub. "Undi 18 cenderung untuk memilih isu semasa sebagai keutamaan ketika mengundi parti berbanding calon yang bertanding,."Pengundi muda bijak menentukan, memilih dan mengundi mana-mana parti yang memberikan tawaran terbaik memperbaiki kehidupan dan kepentingan kepada pengundi muda," jelasnya.

Lebih 9.7 juta pemilih layak mengundi dalam PRU DUN Ke-15 melibatkan Selangor, Negeri Sembilan, Kelantan, Terengganu, Pulau Pinang dan Kedah.Proses bermula dengan penamaan calon esok, diikuti dengan tempoh berkempen.Laporan disediakan Syamimi Saripan.


PRU DUN ke-15: Tiada garis panduan baharu berkaitan rasuah diperkenal - SPRM

PUTRAJAYA, 31 Julai- Suruhanjaya Pencegahan Rasuah Malaysia (SPRM) tidak berhasrat untuk memperkenalkan sebarang garis panduan atau peraturan baharu berkaitan kesalahan rasuah yang dilakukan calon bertanding dalam pilihan raya.Ketua Pesuruhjayanya, Tan Sri Azam Baki berkata semua pihak diminta memahami dan wajib mematuhi undang-undang sedia ada di bawah Akta Kesalahan Pilihan Raya 1954. "Kalau kita lihat akta ini, ia digubal sejak 1954. Bukan 2014 atau 2023. Ini bermakna akta itu telah ada sebelum kemerdekaan lagi. Jadi, menurut saya, kita belum berhasrat untuk melancarkan apa-apa panduan buat masa ini kerana ia adalah undang-undang. Maka, patuhlah undang-undang itu. Saya rasa Seksyen 10(a) hingga Seksyen 10(g) sangat jelas berkenaan larangan dan kebenaran. Calon, ejen dan pihak terlibat perlu patuh dan memahami perkara berkait kesalahan yang dinyatakan bawah Seksyen 10 itu," kata Tan Sri Azam dalam sidang media selepas melancarkan Pemakaian Vest Body Worn Camera di Ibu Pejabat SPRM, di sini.

(Ketua Pesuruhjaya SPRM, Tan Sri Azam Baki melawat bilik gerakan SPRMsempena PRU DUN ke-15 di ibu pejabatnya)

Beliau diminta mengulas mengenai saranan Timbalan Presiden PAS, Datuk Seri Tuan Ibrahim Tuan Man yang meminta SPRM menyediakan satu garis panduan khas yang jelas terhadap perkara yang boleh dan tidak boleh dilakukan semasa berkempen bukan hanya bergantung kepada kenyataan SPRM.Sementara itu, Tan Sri Azam memaklumkan tiada sebarang aduan atau laporan diterima SPRM setakat ini, berhubung isu rasuah sepanjang tiga hari kempen Pilihan Raya Umum Dewan Undangan Negeri ke-15 (PRU DUN ke-15) ini.


PRU DUN ke-15: Senarai calon BN diumum 21 Julai

(Pengerusi Barisan Nasional (BN) Datuk Seri Dr Ahmad Zahid Hamidi mengadakan perjumpaan dengan jentera pilihan raya UMNO/BN/BERNAMA)

MERBOK, 15 Julai- Senarai calon yang akan mewakili Barisan Nasional (BN) dalam Pilihan Raya Dewan Undangan Negeri (PRU DUN ke-15) di enam negeri pada 12 Ogos akan dimuktamadkan dalam masa terdekat.Pengerusi Barisan Nasional Datuk Seri Dr Ahmad Zahid Hamidi berkata senarai calon itu akan diumumkan pada 21 Julai ini di Pusat Dagangan Dunia (WTC), Kuala Lumpur.

(Pengerusi Barisan Nasional Datuk Seri Dr Ahmad Zahid/BERNAMA)

"Ia dikemukakan oleh Pengerusi Perhubungan di enam negeri. Mereka telah mengemukakan tiga nama bagi setiap Dewan Undangan Negeri (DUN) yang kita tandingi. Kita akan muktamadkan, hari pengumuman (calon) dan watikah kepada calon itu akan kita adakan pada malam 21 Julai di WTC", katanya dalam sidang media selepas melancarkan jentera BN dan UMNO di Dewan Maktab Rendah Sains Mara MRSM di Merbok.  Beliau berkata gerak kerja jentera UMNO untuk pilihan raya kali ini akan dimulakan di semua peringkat DUN. "Saya memberi pengarahan untuk kita bergerak bagi semua peringkat. Kita membuat keputusan mulai di peringkat cawangan, terus di Dewan Undangan Negeri dan seterusnya ke peringkat bahagian. Ini adalah satu pengarahan baharu yang saya turunkan ke bawah," katanya. Mengulas mengenai kenyataan Pengerusi Pakatan Harapan (PH) Kedah, Datuk Mahfuz Omar bahawa gabungan itu mampu meraih 16 kerusi DUN pada pilihan raya nanti, Datuk Seri Ahmad Zahid mengingatkan seluruh jentera supaya tidak leka, sebaliknya menumpukan kepada kerja keras untuk menawan hati pengundi sehingga saat akhir.


Pilihan Raya Negeri, PH tidak tolak kemungkinan kerjasama dengan BN

SHAH ALAM, 14 Januari- Pakatan Harapan (PH) tidak menolak kemungkinan akan ada kerjasama dengan Barisan Nasional (BN) pada Pilihan Raya Negeri (PRN) nanti.Bagaimanapun, perkara itu bergantung dengan perkembangan proses dalaman UMNO ketika ini.Timbalan Presiden Parti Keadilan Rakyat (PKR), Rafizi Ramli berkata 'peralihan pengundi' dari kedua-dua parti tersebut akan terjadi sekiranya kerjasama PH-BN berlaku."Daripada keputusan PRU-15 yang lepas, gabungan undi PH, BN sebenarnya menang 53 kerusi di Selangor. Tetapi sudah tentu kena tengok macam mana sentimen rakyat dalam enam bulan akan datang, ada isu 'perpindahan undi', sama ada dulu undi BN akan undi PH ke tidak atau undi PH akan undi BN ke tidak. "Jadi itu yang kita ada masa mencukupi untuk empat, lima bulan ini bagi mengetahui keadaan itu di samping berkempen dan memastikan pelaksanaan beberapa perkara di peringkat Persekutuan dan di Selangor," katanya.

(Rafizi ketika berucap pada Konvensyen PRN Selangor hari ini/Foto Bernama)

Beliau menyatakan demikian dalam sidang media selepas melancarkan Konvensyen PRN Selangor, di sini hari ini.


PRN Selangor, PH optimis menang sekurang-kurangnya 40 kerusi DUN

SHAH ALAM, 14 Januari- Pakatan Harapan (PH) menyasarkan kemenangan 47 daripada 56 kerusi dalam Pilihan Raya Negeri (PRN) Selangor yang dijangka berlangsung pertengahan tahun ini.Pengarah Pilihan Raya Pusat, Rafizi Ramli berkata sasaran itu berdasarkan kelebihan PH yang kini menggalas tanggungjawab memulihkan ekonomi rakyat di peringkat Persekutuan.Jelas beliau, data awal yang diperolehi menunjukkan PH berupaya memenangi sekurang-kurangnya 40 kerusi DUN Selangor."Melihat kepada data awal sebelum dapat data rasmi dari SPR, kita sepatutnya boleh pertahankan 40 kerusi, jadi daripada segi margin untuk mempertahankan Selangor agak besar dan selesa."Tapi kita pun tak nak selesa, sebab itu kita nak bermula awal dan sasaran macam saya sebut, ialah supaya kita dapat antara 45 ke 47 kerusi daripada 56," katanya.

Beliau ditemui dalam sidang media selepas melancarkan Konvensyen PRN Selangor, di sini hari ini.Konvensyen sama akan turut dilancarkan malam ini di Kedah dan Pulau Pinang.Manakala, Negeri Sembilan pada esok serta Kelantan, Terengganu dijadualkan minggu depan.Tambah Rafizi, kempen PRN PH akan digerakkan selepas Tahun Baharu Cina.PH turut optimis untuk pertahankan kemenangan tiga buah negeri pimpinannya iaitu Selangor, Pulau Pinang dan Negeri Sembilan.


SPR lihat kemungkinan panjangkan tempoh melebihi 60 hari untuk adakan pilihan raya

KULIM, 8 Disember- Suruhanjaya Pilihan Raya (SPR) sedang melihat kemungkinan memanjangkan tempoh untuk mengadakan pilihan raya melebihi 60 hari selepas pembubaran Parlimen atau Dewan Undangan Negeri (DUN) sepertimana yang diperuntuk ketika ini. Pengerusi SPR Tan Sri Abdul Ghani Salleh berkata perkara itu bagi membolehkan suruhanjaya berkenaan melakukan persiapan sebaik mungkin berikutan pertambahan jumlah pengundi yang banyak setiap tahun di negara ini."Kita akan cuba panjangkan lagi sebab tempoh sekarang ini (60 hari), daripada dahulu hingga sekarang agak sempit (suntuk) sikitlah dengan keadaan jumlah pengundi yang banyak iaitu daripada 14.9 juta sebelum ini meningkat kepada 21.1 juta."Kita juga kena ingat pengundi berusia 18 tahun ini tiap-tiap tahun akan bertambah sebanyak setengah juta, jadi (jumlah pengundi) akan bertambah dan terus bertambah," katanya pada sidang media malam ini.Terdahulu, beliau hadir ke pengumuman keputusan Pilihan Raya Umum ke-15 bagi Parlimen Padang Serai di Pusat Penjumlahan Rasmi Undi Dewan Kompleks Sukan Kulim Hi-Tech di sini.Menjelas lanjut, Abdul Ghani berkata berikutan peningkatan jumlah pengundi, SPR perlu melakukan persiapan termasuk menyediakan pusat dan saluran mengundi serta petugas agar proses pilihan raya dapat dilaksana dalam keadaan selesa.Beliau juga berkata pihaknya berharap pilihan raya bagi enam negeri yang belum mengadakannya dapat dilaksanakan secara serentak bagi memudahkan urusan SPR."Ia akan memudahkan petugas kita, memudahkan kita membuat penyelarasan, itu yang terbaik tapi dari segi kos, sama juga," katanya.Ditanya waktu yang sesuai untuk mengadakan pilihan raya di enam negeri iaitu Kedah, Pulau Pinang, Terengganu, Kelantan, Selangor dan Negeri Sembilan, Abdul Ghani berkata pihaknya tidak mempunyai kuasa dalam hal itu dan ia terpulang kepada kepimpinan negeri terbabit.Beliau juga berkata pilihan raya bagi keenam-enam negeri dianggarkan menelan belanja kira-kira RM450 juta.Abdul Ghani berkata secara keseluruhan, proses pengundian bagi Parlimen Padang Serai di Kedah dan DUN Tioman di Pahang berjalan lancar dengan peratusan keluar mengundi agak baik."Secara keseluruhan saya lihat untuk PRU15, peratus keluar mengundi ialah sebanyak 74.71 peratus, satu gambaran masyarakat kita mengambil tanggungjawab untuk keluar mengundi," katanya. -BERNAMA


PN menang majoriti 16,260 undi di Padang Serai

PADANG SERAI, 8 Disember- Calon Perikatan Nasional (PN) Datuk Azman Nasrudin berjaya menyandang Parlimen Padang Serai dengan 51,637 undi dan majoriti 16,260 undi.  Beliau menewaskan calon Pakatan Harapan (PH) Mohamad Sofee Razak yang meraih undi sebanyak 35,377 undi.Pertembungan enam penjuru di kerusi berkenaan turut membabitkan calon Barisan Nasional (BN), Datuk C Sivaraajh, calon Parti Pejuang Tanah Air (PEJUANG), Hamzah Abd Rahman, calon Parti Warisan (WARISAN), Mohd Bakhri Hashim dan calon Bebas iaitu Sreanandha Rao.Sivaraj meraih 2,983 undi, Hamzah memperoleh 424 undi, Mohd Bakhri pula mendapat 149 undi, manakala Sreanandha dengan 846 undi.Keputusan rasmi bagi Pilihan Raya Umum Ke-15 (PRU15) diumumkan oleh Pegawai Pengurus Pilihanraya P017 Padang Serai, Datuk Abdul Bari Abdullah di Pusat Penjumlahan Rasmi Undi Dewan Kompleks Sukan Kulim Hi-Tech di Kulim, di sini pada pukul 10.53 malam.

(Azman Nasrudin (kanan) ketika diumumkan menang pada PRU15Parlimen Padang Serai/BERNAMA)


Tahniah Mohd Johari - MB Pahang

(MB Pahang raikan kemenangan Mohd Johari/BERNAMA)

ROMPIN, 7 Disember- Menteri Besar Pahang, Datuk Seri Wan Rosdy Wan Ismail merakamkan ucapan tahniah kepada Datuk Seri Mohd Johari Hussain kerana memenangi kerusi Dewan Undangan Negeri (DUN) Tioman bagi Pilihan Raya Umum ke-15 (PRU15).Ini sekali gus berjaya mengekalkan kedudukan Mohd Johari sebagai penyandang bagi kerusi itu. "Syabas dan tahniah kepada Datuk Seri Mohd Johari. Saya yakin beliau akan memberikan perkhidmatan terbaik kepada penduduk di Tioman," kata Wan Rosdy di sini.  Dalam pada itu, Mohd Johari turut merakamkan ucapan terima kasih kepada jentera parti yang bekerja keras bagi memastikan kemenangannya dalam PRU15. "Saya juga ingin mengucapkan terima kasih kepada Menteri Besar Pahang dan pucuk pimpinan parti di peringkat pusat dan negeri."Kemenangan ini adalah kemenangan bersama melibatkan kerjasama di semua peringkat negeri Pahang," katanya di sini.PRU15 DUN Tioman diadakan lewat susulan kematian calon PN, Allahyarham Md Yunus Ramli yang meninggal dunia 19 November.


Mohd Johari menang tipis dengan 573 undi

ROMPIN, 7 Disember- Dewan Undangan Negeri (DUN) Tioman dimenangi oleh Calon Barisan Nasional (BN) Datuk Seri Mohd Johari Hussain dengan jumlah undi sebanyak 8,080.Mohd Johari Hussain yang merupakan penyandang bagi kerusi itu menang dengan majoriti tipis sebanyak 573 undi, menewaskan calon Perikatan Nasional (PN) Nor Idayu Hashim yang mendapat 7,507 undi. Bagaimanapun, tiga calon lain iaitu Mohd Fadzli Mohd Ramly daripada Pakatan Harapan (PH) memperoleh 784 undi, Osman A Bakar daripada Pejuang memperoleh 79 undi dan Sulaiman Bakar daripada Bebas dengan 58 undi.Keputusan itu diumumkan secara rasmi oleh Pegawai Pengurus Pilihan Raya, Rompin, Datuk Ahmad Nasim Datuk Mohd Sidek sebaik penjumlahan undi selesai Dewan Negeri (DUN) Tioman di Dewan Jubli Perak Sultan Haji Ahmad Shah, Rompin.

(Datuk Seri Mohd Johari selepas mengundi bagi DUN Tioman/BERNAMA)


Pusat pengundian Parlimen Padang Serai, DUN Tioman, tutup pukul 6.00 petang

KUALA LUMPUR, 7 Disember- Pusat-pusat pengundian bagi Pilihan Raya Umum Ke-15 (PRU15) Parlimen Padang Serai di Kedah dan Dewan Undangan Negeri (DUN) Tioman di Pahang yang dibuka sejak pukul 8.00 pagi tadi ditutup pada pukul 6.00 petang tadi.Seramai 161,063 pengundi daftar pemilih berdaftar layak mengundi bagi Parlimen Padang Serai dan DUN Tioman.Daripada jumlah itu, 132,955 orang mengundi awal bagi Parlimen Padang Serai manakala 28,108 orang pengundi bagi DUN Tioman.

Empat beradik (dari kiri) Muhammad Amirullah Hud, 31, Muhammad Amarullah Hud, 30, Muhammad Akhbarullah Hud, 23, dan Muhammad Akromallah Hud, 21, menunaikan tanggungjawab mengundi bagi Pilihan Raya Umum ke-15 (PRU15) Parlimen Padang Serai di Pusat Mengundi Sekolah Menengah Kebangsaan SultanBadlishah, hari ini FOTO BERNAMA

Menurut Suruhanjaya Pilihan Raya (SPR) peratusan keluar mengundi di Parlimen Padang Serai ialah 63 peratus sementara di DUN Tioman, 54 peratus setakat pukul 4.00 petang. Pengundian di Parlimen Padang Serai hari ini melibatkan 46 pusat mengundi dan 230 saluran sementara bagi DUN Tioman, 17 pusat mengundi dibuka melibatkan 52 saluran.


PRU DUN Ke-15: Calon dinasihat jaga adab ketika berkempen - Mohd Na'im

TAIPING, 30 Julai - Calon-calon yang bertanding pada Pilihan Raya Umum Dewan Undangan Negeri Ke-15 (PRU DUN Ke-15) di enam negeri dinasihatkan agar menjaga adab dan mengelak menghina orang lain ketika berkempen.Menteri Di Jabatan Perdana Menteri (Hal Ehwal Agama), Datuk Mohd Na'im Mokhtar berkata mereka juga perlu menjauhkan perbuatan memfitnah ketika berkempen apatah lagi perbuatan yang boleh memecah-belahkan perpaduan.

"Allah sendiri mengharamkan mana-mana pihak menghina mana-mana kaum. Dalam konteks ini, saya mengharapkan agar semua calon-calon yang bertanding dan parti yang berkempen kita berkempen secara sihat."KIta jangan menjatuhkan maruah orang lain, menghina orang lain, memfitnah kena jauhkan daripada perbuatan fitnah tersebut," katanya.Beliau berkata demikian pada sidang media selepas menyerahkan bantuan perumahan Inpsirasiku MyHaus di bawah Yayasan Pembangunan Ekonomi Islam Malaysia (YaPEIM), di sini.Tambah Na'im, calon sebaliknya perlu menumpukan terhadap polisi dan dasar yang ditawarkan kepada pengundi dan memastikan ia dipenuhi untuk kesejahteraan rakyat.


Proses pengundian lancar, tiada insiden buruk dilaporkan

PUTRAJAYA, 7 Disember- Proses pengundian Parlimen Padang Serai di Kedah dan Dewan Undangan Negeri (DUN) Tioman di Pahang berjalan lancar.Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Hazani Ghazali yang juga Pegarah Op Pilihan Raya Umum ke-15 (PRU15) PDRM memaklumkan tiada sebarang insiden buruk dilapor berlaku."Semuanya tiada masalah, kita ada pasukan sokongan yang cukup. Tiada masalh di kedua-dua tempat. "Jadi semuanya berjalan lancar. Rakyat semakin matang dan berdisiplin tiada laporan dibuat dan sebagainya, katanya ketika ditemui pemberita selepas Majlis Penyerahan Sumbangan dan Bantuan Misi Bencana Banjir oleh 7-Eleven Malaysia kepada PDRM di sini, hari ini.PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya daripada Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) di DUN Tioman.


Proses pengundian di Pulau Tioman selesai lebih awal

PULAU TIOMAN, 7 Disember- Proses pengundian di lima pusat pengundian di Pulau Tioman selesai pukul 2.00 dan 3.00 petang tadi.Pusat pengundian di Genteng, Mukut, Juara dan Salang ditutup pukul 2.00 petang dan merekodkan jumlah pengundi sekitar 500 pengundi.Manakala Sekolah Menegah Kebangsaan (SMK) Tekek pula merekodkan jumlah pengundi kira-kira 600 orang.Selepas tempoh mengundi tamat, semua peti-peti diterbangkan dari Tekek ke pusat penjumlahan undi di Rompin, menggunakan helikopter.Secara keseluruhan seramai 2,010 pengundi biasa direkodkan di Pulau Tioman melibatkan lima pusat pengundian melibatkan tujuh saluran.DUN Tioman menyaksikan pertandingan lima penjuru antara calon Pakatan Harapan (PH), Barisan Nasional (BN), Perikatan Nasional (PN), Pejuang dan seorang Bebas tetapi PH menarik diri daripada PRU berkenaan sebagai tanda kesepakatan Kerajaan Perpaduan di peringkat negeri dan nasional.

(Helikopter yang digunakan untuk peti undi)


Majikan benar pengundi tunai tanggungjawab

PADANG SERAI, 7 Disember- Tinjauan yang dilakukan RTM di Padang Serai mendapati, ramai pengundi mengambil peluang mengundi setelah habis waktu bekerja.Ada juga pengundi yang diberikan kelonggaran untuk keluar mengundi oleh majikan.Di Pusat mengundi Sekolah Kebangsaan Permatang Tok Dik lebih separuh daripada 2,826 daftar pemilih sudah melaksanakan tanggungjawab.Kaunter Kementerian Kesihatan Malaysia (KKM) dari pejabat Kesihatan Daerah Kulim turut ditempatkan di pusat mengundi ini bagi membantu melicinkan urusan undi pesakit COVID-19.Namun, tiada pesakit COVID-19 direkodkan sepanjang tempoh mengundi di sini.Menurut kenyataan Suruhanjaya Pilihan Raya (SPR) peratusan keluar mengundi di Parlimen Padang Serai setakat pukul 3.00 petang ialah 57%.Bagaimanapun cuaca sekitar kawasan ini ketika ini mendung dan dijangkakan hujan pada lewat petang.

(Pengundi di Sekolah KebangsaanTaman Kulim Hi Tech)


PRU15 DUN Tioman: Penduduk tidak abai tanggungjawab mengundi

ROMPIN, 7 Disember- Seramai kira-kira 3,000 pengundi berdaftar di Sekolah Kebangsaan (SK) Pontian di Rompin, menganggap Pilihan Raya Umum ke-15 (PRU-15) Dewan Negeri (DUN) Tioman, satu tanggungjawab.Pengundi PRU15 DUN Tioman, Salasiah Mat Noor, 80 tahun berkata sejak layak mengundi, dia tidak pernah mengabaikan tanggungjawab itu."Setiap kali pilihan raya diadakan, saya akan tetap keluar mengundi. Mengundi salah satu tanggungjawab untuk kita memilih," katanya ketika ditemui pemberita di sini.Bagi Tok Batin Kampung Bukit Serdang, Hajat Taman berkata dia telah mengajak penduduk kampung agar keluar mengundi beramai-ramai."Saya telah memaklumkan kepada saudara- mara dan penduduk kampung untuk keluar mengundi," katanya.

(Pengundi PRU15 DUN Tioman, Salasiah Mat Noor, 80 tahun berkata sejak layak mengundi, dia tidak pernah mengabaikan tanggungjawab itu)

Dalam pada itu, petugas Jalinan Rakyat bagi pusat pengundian SK Pontian, Biah Karim, 67 tahun berkata hari pengundian yang ditetapkan pada hari bekerja mengakibatkan sebahagian anaknya tidak dapat pulang menunaikan tanggungjawab mereka."Tidak semua anak saya dapat pulang mengundi kerana kekangan kerja," katanya.

Semua pengundian bagi PRU15 untuk DUN berkenaan dibuka pukul 8.00 pagi dan ditutup pada pukul 6.00 petang ini.Proses penjumlahan undi dan pengumuman keputusan dijangka dibuat kira-kira pukul 8.00 malam ini di Dewan Jubli Perak Sultan Ahmad Shah.


Parlimen Padang Serai, 36% telah keluar mengundi setakat tengah hari

KUALA LUMPUR, 7 Disember- Sebanyak 36% pengundi telah menunaikan tanggungjawab pada hari pengundian Pilihan Raya Umum ke-15 (PRU15) Parlimen Padang Serai, setakat pukul 12.00 tengah hari tadi.Bagi Dewan Negeri Tioman pula sebanyak, peratus keluar mengundi adalah sebanyak 35%.Menurut Suruhanjaya Pilihan Raya (SPR), 46 pusat mengundi dan 230 saluran dibuka untuk tujuan pengundian di Parlimen Padang Serai.Keseluruhan seramai 132,955 individu bakal mengundi di parlimen berkenaan.

(Seramai 132,955 individu bakal mengundi di parlimen berkenaan)

"Bagi Dewan Negeri Tioman, 17 pusat mengundi yang mengandungi 52 saluran dan melibatkan seramai 28,108 pengundi," menurut kenyataan rasmi SPR di Facebook.Pusat pengundian akan dibuka sehingga pukul 6.00 petang; waktu yang telah diwartakan.


PRU DUN Ke-15: Hampir 39,000 tentera darat, pasangan terbabit undi awal

(Tengku Amir Shah (beret maroon) berkenan menyertai acara menembak novelti)

SUNGAI UDANG, 30 Julai- Hampir 39,000 pegawai dan anggota Tentera Darat Malaysia (TDM) serta pasangan akan terlibat dalam pengundian awal pada Pilihan Raya Umum Dewan Undangan Negeri Ke-15 (PRU DUN Ke-15) di enam negeri pada 8 Ogos depan.Panglima Tentera Darat, Jeneral Datuk Seri Mohammad Ab Rahman berkata, daripada jumlah itu, seramai 29,293 adalah pegawai dan anggota, manakala 9,633 adalah pasangan tentera. Beliau berhadap agar proses pengundian berkenaan berjalan lancar.Dalam pada itu, TDM sentiasa bersedia berdepan dengan sebarang kemungkinan sepanjang tempoh berkempen yang berlangsung bermula semalam sehingga 11 Ogos ini.  Mohammad Ab Rahman berkata, pihaknya bersama Polis Diraja Malaysia (PDRM) sentiasa bersiap siaga bagi memastikan keselamatan dan kesejahteraan rakyat sentiasa terpelihara sepanjang proses pengundian pada 12 Ogos ini termasuk ketika keputusan pilihan raya diumumkan. "Kita dan PDRM sudah mengenal pasti lokasi-lokasi 'hotspot' (panas)," katanya.TDM juga bersedia menghulurkan bantuan kepada Suruhanjaya Pilihan Raya Malaysia (SPR), pihak berkuasa tempatan (PBT) dan pihak berkuasa awam dalam memastikan perjalanan proses pengundian di seluruh negara berjalan lancar.

Mohammad Ab Rahman bercakap demikian ketika ditemui pemberita pada program Penutup Ujian Kemahiran Menembak Tentera Darat di Kem Terendak, di sini.Hadir sama dalam program itu, Raja Muda Selangor, Tengku Amir Shah Sultan Sharafuddin Idris Shah.Terdahulu, Tengku Amir turut berkenan menyertai acara menembak novelti iaitu jatuh piring raifal pada jarak 200 meter (m) dan piring pistol pada jarak 25 m dan 30 m.


Warga emas OKU semangat turun mengundi di SK Pontian

ROMPIN, 7 Disember - Pengundi warga emas, Aminah Sidek, 62 tahun antara yang hadir awal mengundi di pusat pengundian Sekolah Kebangsaan (SK) Pontian bagi Pilihan Raya Umum ke-15 (PRU-15) Dewan Negeri (DUN) Tioman.Aminah yang merupakan Orang Kurang Upaya (OKU) telah mengundi sejak usia 21 tahun dengan lapan kali mengundi. Kekurangan dialaminya sejak lahir tidak mematahkan semangatnya untuk menjalankan tanggungjawab sebagai rakyat Malaysia.

(Dia ditemani kakaknya, Asmah Sidek, 65 tahun yang turut mengundi di pusat pengundian sama)

Menurutnya, kerana kecintaan terhadap negara, Aminah bertolak ke pusat pengundian itu seawal pukul 7.00 pagi dari rumahnya di Kampung Feri, Kuala Rompin iaitu kira-kira 30 minit untuk sampai di pusat pengundian. Dia ditemani kakaknya, Asmah Sidek, 65 tahun yang turut mengundi di pusat pengundian sama.PRU-15 DUN Tioman menyaksikan persaingan lima penjuru antara calon Perikatan Nasional (PN), Nor Idayu Hashim, Datuk Seri Mohd Johari Hussain Barisan Nasional (BN), Osman A Bakar (Pejuang) dan Sulaiman Bakar (Bebas) serta calon Pakatan Harapan (PH), Mohd Fadzli Mohd Ramly.


Proses mengundi PRU15 DUN Tioman lancar

PULAU TIOMAN, 7 Disember - Proses mengundi bagi Pilihan Raya Umum ke-15 (PRU15) Dewan Negeri (DUN) Tioman berjalan lancar hingga tengah hari ini, walaupun hujan sejak awal pagi.Seramai 2,010 pengundi berdaftar dijangka akan mengundi di lima pusat mengundi sekitar Pulau Tioman.Ia melibatkan 1,144 pengundi di Sekolah Menengah Kebangsaan (SMK) Tekek, 311 di Sekolah Kebangsaan (SK) Juara dan 273 lagi di Balai Raya Kampung Genting.Seramai 185 pengundi pula di SK Mukut sementara 97 pengundi di pusat mengundi Salang Pusaka Resort Tioman.Semua pusat mengundi dibuka bermula pukul 8.00 pagi hingga 2.00 petang, kecuali di SMK Tekek, hingga 3.00 petang.Tinjauan Ketua Polis Pahang, Datuk Seri Ramli Mohamed Yoosuf di SMK Tekek pagi tadi mendapati beliau berpuas hati dengan kelancaran proses mengundi berkenaan."Rondaan semalam kita melihat dalam keghairahn kempen diakhir waktu... Alhamdulillah tidak ada insiden menarik perhatian, gugat ketenteraman awam dan sebagainya. Semua menunjukkan kematangan," kata Ramli di sini.

(Salah seorang pengundi menjalankan tanggungjawabnya di SMK Tekek)

Seramai 394 anggota polis ditempatkan di semua 17 pusat mengundi hari ini bagi membantu kelancaran proses mengundi.Ramli djtemui selepas mengadakan lawatan di pusat mengundi SMK Tekek di Pulau Tioman.


PRU15 DUN Tioman: Lima saluran mengundi dibuka di SK Pontian

ROMPIN, 7 Disember-  Pengundi mulai hadir ke pusat pengundian di Sekolah Kebangsaan (SK) Pontian, Kuala Rompin sejak pukul 7.30 pagi tadi bagi Pilihan Raya Umum ke-15 (PRU-15) Dewan Negeri (DUN) Tioman.Pusat pengundian tersebut mula dibuka pada pukul 8.00 pagi sehingga pukul 6.00 petang, melibatkan 3,272 pengundi.Lima saluran mengundi dibuka di pusat pengundian terbabit.

(Pusat pengundian mula dibuka pada pukul 8.00 pagi sehingga pukul 6.00 petang)

PRU-15 DUN Tioman menyaksikan persaingan lima penjuru antara calon Perikatan Nasional (PN), Nor Idayu Hashim, Datuk Seri Mohd Johari Hussain Barisan Nasional (BN), Osman A Bakar (Pejuang) dan Sulaiman Bakar (Bebas) serta calon Pakatan Harapan (PH), Mohd Fadzli Mohd Ramly. Pada PRU14, DUN tersebut dimenangi Mohd Johari Hussain daripada BN dengan 6,662 undi.


Majikan diingatkan benar pekerja keluar mengundi

KUALA LUMPUR, 6 Disember- Majikan diingatkan supaya membenarkan pekerja yang berdaftar sebagai pemilih untuk keluar mengundi pada Pilihan Raya Umum ke-15 (PRU15) bagi Parlimen Padang Serai, Kedah dan Dewan Undangan Negeri (DUN) Tioman, Pahang esok.

Sekiranya gagal dilakukan ia boleh dikenakan tindakan mengikut Akta Kesalahan Pilihan Raya 1954.Setiausaha Suruhanjaya Pilihanraya (SPR) Datuk Ikmalrudin Ishak turut menasihati pengundi agar tidak keluar mengundi pada saat-saat akhir.Pengundi digalakkan untuk mengikut masa yang dicadangkan pada aplikasi MySPR Semak.Bagaimanapun; pengundi masih boleh keluar mengundi mengikut kelapangan masa dari 8.00 pagi hingga 6.00 petang atau mengikut waktu yang telah diwartakan.Pengundi juga boleh membuat semakan melalui aplikasi MySPR Semak atau boleh melakukan semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040.Seramai 132,955 individu bakal mengundi di Parlimen Padang Serai manakala 28,108 orang bagi DUN Tioman.Semua pihak dinasihat mematuhi undang-undang dan etika pilihan raya bagi memastikan kelancaran proses agar tidak mengganggu ketenteraman awam.


2,010 pemilih bakal mengundi bagi DUN Tioman

PULAU TIOMAN, 6 Disember- Seramai 2,010 pemilih bakal menunaikan tanggungjawab sebagai pengundi di lima pusat mengundi di Pulau Tioman, bagi Dewan Undangan Negeri (DUN) Tioman esok.Daripada jumlah itu, 1,144 merupakan pengundi di pusat mengundi Sekolah Menengah Kebangsaan (SMK) Tekek, 311 di Sekolah Kebangsaan (SK) Juara dan 273 lagi di Balai Raya Kampung Genting.Seramai 185 pengundi berdaftar direkodkan di SK Mukut sementara 97 pengundi lagi di pusat mengundi Salang Pusaka Resort Tioman.Semua pusat mengundi dibuka bermula pukul 8.00 pagi hingga 2.00 petang, kecuali SMK Tekek yang akan ditutup pada pukul 3.00 petang.Suruhanjaya Pilihan Raya (SPR) menasihati pengundi supaya keluar mengundi mengikut masa yang digalakkan seperti tercatat pada aplikasi MySPR Semak.Pengundi boleh membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak. SPR juga menyarankan pengundi yang hadir mengundi esok supaya memakai pelitup muka, mengamalkan penjarakan fizikal dan sentiasa mensanitasi tangan sepanjang berada di pusat mengundi.Manakala pengundi yang positif COVID-19 boleh berhubung terus dengan pegawai kesihatan daerah (PKD) bagi mendapatkan maklumat lanjut.


Kempen di Parlimen Padang Serai, DUN Tioman berakhir pukul 11.59 malam ini

KUALA LUMPUR, 6 Disember- Tempoh berkempen Pilihan Raya Umum ke-15 (PRU15) Parlimen Padang Serai dan Dewan Undangan Negeri (DUN) Tioman yang bermula pada 24 November lepas, akan tamat pada pukul 11.59 malam ini.Selepas tempoh berkenaan, setiap calon daripada parti bertanding dilarang berkempen untuk merayu undi bagi kedua-dua kawasan berkenaan terutama menjelangnya hari pengundian pada keesokannya.Menurut laman web rasmi Suruhanjaya Pilihan Raya (SPR), subseksyen 26(1) Akta Kesalahan Pilihan Raya 1954 melarang diadakan, memanggil atau mengaturkan sebarang bentuk perjumpaan, perhimpunan, pertunjukan, hiburan atau memberi ucapan terbuka.Akta tersebut juga melarang membekalkan apa-apa alat pembesar suara bagi maksud politik dan melarang membuka pejabat atau barung di dalam bahagian pilihan raya semasa hari pengundian.Sekiranya, ada pihak yang melanggar sebarang peruntukan di bawah subseksyen itu. boleh dipenjarakan selama tempoh tidak melebihi setahun atau dedenda tidak melebihi RM5,000 atau kedua-duanya sekali, jika sabit kesalahan.PRU15 di kedua-dua kawasan tersebut ditangguhkan susulan kematian calon yang disahkan bertanding iaitu M. Karupaiya dari Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) di DUN Tioman.Perebutan kerusi Parlimen Padang Serai akan menyaksikan pertembungan enam penjuru antara calon PH Dr Mohamad Sofee Razak, Datuk C. Sivaraajh (Barisan Nasional-BN), Datuk Azman Nasrudin (PN) dan Hamzah Abd Rahman (Pejuang).Dua lagi pencabar ialah Mohd Bakhri Hashim, mewakili Warisan, dan calon bebas Sreanandha Rao.

Bagaimanapun pada 2 Disember lepas, BN bersetuju memberi laluan kepada PH di kerusi Parlimen berkenaan.Sementara itu, DUN Tioman akan menyaksikan pertembungan lima penjuru melibatkan calon PN Nor Idayu Hashim, Datuk Seri Mohd Johari Hussain (BN), Osman A Bakar (Pejuang), Sulaiman Bakar (Bebas).Calon lain, Mohd Fadzli Mohd Ramly dari PH, mengumunkan memberi laluan kepada calon BN untuk meningkatkan peluang untuk menang, tetapi namanya (Mohd Fadzli) masih tertera di kertas undi.Menurut SPR, status calon tidak boleh diubah selepas pencalonan mereka diterima.Daftar Pemilih bagi kerusi Parlimen Padang Serai melibatkan seramai 133,867 pemilih berdaftar, manakala bagi DUN Tioman, terdapat 28,465 pemilih berdaftar.


Mohd Johari teruskan pecutan akhir kempen

ROMPIN, 5 Disember- Berbaki dua hari lagi, sebelum hari pengundian Pilihan Raya Umum ke-15 (PRU15) Dewan Undangan Negeri (DUN) Tioman Rabu ini, calon Barisan Nasional (BN) Datuk Seri Mohd Johari Hussain terus mendekati para pengundi.Dalam pecutan terakhir kempen, beliau lebih banyak meluangkan masa bersama pengundi pelbagai lapisan umur secara turun padang.Malah katanya, kehadiran jentera Pakatan Harapan (PH) membantu jentera kempen sebagai satu pasukan; meningkatkan keyakinannya."Kali ini kita bergabung dengan PH. Kerjasama juga diberikan dengan baik dan bersama-sama menggerakkan jentera di DUN Tioman."Gabungan bersepadu ini juga luar biasa dengan kehadiran yang diterima," katanya kepada pemberita selepas Majlis Santai Petang bersama penduduk Kampung Jawa di Rompin.Dalam pada itu, pihaknya juga telah merangka strategi dengan menyediakan bas supaya pengundi yang berada di sekitar Lembah Klang dapat pulang untuk mengundi pada 7 Disember.Ini bagi memastikan peratusan keluar mengundi meningkat terutamanya dalam kalangan pengundi muda.Kerusi DUN Tioman menyaksikan pertandingan lima penjuru antara penyandang calon Barisan Nasional (BN) yang juga penyandangnya, Datuk Seri Johari Hussain, Sulaiman Bakar (Bebas), Osman A. Bakar (Pejuang), Mohd. Fadzli Mohd. Ramly (Pakatan Harapan) dan Nor Idayu Hashim (Perikatan Nasional).


BN dijangka beri laluan kepada PH bertanding di Parlimen Padang Serai

KULIM 3 Disember- Calon Pakatan Harapan (PH) Dr Mohamad Sofee Razak dan Calon Barisan Nasional (BN) bagi kerusi Parlimen Padang Serai dan Datuk C Sivaraj dijangka mengadakan pertemuan malam ini susulan isu memberi laluan kerusi tersebut kepada PH.Dr Mohamad Sofee yang juga Setiausaha PKR Kedah berkata pertemuan pada malam nanti dijangka memuktamadkan keputusan berkaitan parti dan calon yang bakal bertanding mewakili gabungan PH-BN di Parlimen Padang Serai

(Calon Pakatan Harapan Parlimen Padang Serai, Dr Mohamad Sofee Razak)

"Saya akan jumpa AJK MIC pukul 8.00 malam ini dan buat perjumpaan di peringkat negeri. Dah Ada perjumpaan di peringkat negeri sebelum Kita Akan DUDUK bincang. Semalam dan dua hari sebelum ini pimpinan," kata Dr Mohamad Sofee Razak kepada media semasa meninjau Proses Pengundian Awal Parlimen Padang Serai di Dewan Serbaguna Ibu Pejabat Polis Daerah Kulim kira- kira pukul 10.30 pagi di sini.Semalam Pengerusi BN Kedah, Datuk Seri Jamil Khir Baharom dalam ceramah yang diadakan di Taman Desa Aman, Padang Meiha Jumaat mengumumkan Sivaraj akan beralah memberi laluan kepada calon PH.Menurutnya, keputusan itu dibuat sebagai tanda kesepakatan Kerajaan Perpaduan antara BN dan PH di peringkat nasional.


PRU15: Proses pengundian awal Dewan Negeri Tioman lancar

PULAU TIOMAN, 3 Disember- Proses pengundian awal Pilihan Raya Umum Ke-15, bagi kerusi Dewan Negeri Tioman di Balai Polis Tekek Pulau Tioman berjalan lancar.Tempoh undian yang bermula 8.00 pagi selesai 12 tengah hari tadi.Seramai 20 pemilih direkodkan Suruhanjaya Pilihan Raya (SPR), namun hanya 18 pemilih mengundi awal manakala bakinya undi pos.Satu saluran dibuka dan diselia sembilan orang petugas SPR termasuk dua orang Penolong Pegawai Pengurus sepanjang proses undi awal dijalankan.Undian kali ini juga menyaksikan pengundi awal mencelup jari kelingking tangan kiri ke dalam dakwat pilihan raya.Selepas selesai pada 12 tengah hari tadi, peti undi terus dibawa ke lokap Ibu Pejabat Polis Daerah Rompin menggunakan bot Polis Marin untuk disimpan sehingga waktu penjumlahan undi pada 7 Disember ini.

(Peti undi terus dibawa ke lokap Ibu Pejabat Polis Daerah Rompin menggunakan bot Polis Marin untuk disimpan sehingga waktu penjumlahan undi pada 7 Disember ini)


Polis terima lima laporan sepanjang tempoh berkempen di Parlimen Padang Serai

KULIM, 3 Disember-Sebanyak lima laporan polis diterima sepanjang tempoh berkempen bagi Parlimen Padang Serai setakat ini.Ketua Polis Kedah, Datuk Wan Hassan Wan Ahmad berkata lima laporan polis yang diterima itu masing-masing membabitkan kesalahan mengikut Seksyen 505(b) Kanun Keseksaan, selain kesalahan di bawah Akta Komunikasi dan Multimedia (AKMM) 1998.

(Ketua Polis Kedah, Datuk Wan Hassan Wan Ahmad)

"Kita harap proses pengundian berjalan aman sejahtera sepanjang proses demokrasi. Alhamdulilah kempen berjalan lancar. Lima laporan dibawah seksyen 5059b) Kanun Keseksaan Akta Multimedia akan diambil tindakan", kata Datuk Wan Hassan ketika meninjau proses pengundian awal di Dewan Serbaguna Ibu Pejabat Polis Daerah (IPD) Kulim di sini.Sementara itu, proses pengundian awal bagi Parlimen Padang Serai berjalan lancar dan membabitkan 76 pegawai dan anggota polis iaitu 64 lelaki dan 12 wanita.Dua pengundi didapati sudah meninggal dunia manakala seorang lagi telah ditamatkan perkhidmatan.Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan kepada 7 Disember dan pengundian awal pada 3 Disember, berikutan kematian calon Pakatan Harapan (PH) yang disahkan bertanding M. Karupaiya, pada 16 November lepas.


PRU-15: Pusat undi awal Dewan Negeri N.42 Tioman dibuka pada jam 8 pagi

PAHANG, 3 Disember- Sebanyak 2 pusat mengundi yang dibuka iaitu di IPD Rompin dan Balai Polis Kampung Tekek di Pulau Tioman, membabitkan 2 saluran mengundi.Menurut kenyataan yang dikeluarkan oleh Suruhanjaya Pilihan Raya (SPR) seramai 243 orang anggota polis serta pasangan akan melaksanakan pengundian awal di dua pusat berkenaan.

Pusat mengundi Di IPD Rompin dibuka bermula pukul 8 pagi sehingga 5 petang.Manakala pusat mengundi di Balai Polis Tekek dijangka ditutup lebih awal sekitar 12 tengahari, berikutan jumlah pengundi hanya melibatkan 18 orang anggota serta pasangan.


PULAU TIOMAN, 3 Disember- Proses pengundian awal Pilihan Raya Umum Ke-15, bagi kerusi Dewan Negeri Tioman di Balai Polis Tekek Pulau melibatkan 20 anggota bermula 8.00 pagi tadi hingga 12 tengah hari nanti.Pengundi awal akan menggunakan jari kelingking tangan kiri untuk mencelup ke dalam dakwat pilihan raya.Selepas selesai proses pengundian pada 12 tengah hari, peti undi akan terus dibawa ke lokap Ibu Pejabat Polis Daerah Rompin menggunakan bot Polis Marin untuk disimpan sehingga waktu penjumlahan undi pada 7 Disember ini.

Proses undi awal bagi DUN Tioman terpaksa dilakukan semula berikutan kematian calon PN, Md Yunos Ramli pada 19 November lalu.Tempatnya digantikan calon baharu, Noridayu Hashim.Calon-calon lain merupakan penyandang DUN Tioman, Datuk Seri Johari Hussain mewakili Barisan Nasional (BN), Sulaiman Bakar (Bebas), Osman A. Bakar daripada Parti Pejuang Tanah Air (Pejuang) dan Mohd. Fadzli Mohd. Ramly, Pakatan Harapan (PH).

(Proses pengundian awal di Balai Polis Tekek Pulau Tioman bermula)


PRU15 Parlimen Padang Serai: Pusat Pengundian Awal IPD Kulim dibuka jam 8.00 pagi

(Sarjan Noor Pazilah Abdul Rahman tiba di Dewan Serbaguna Pusat Pengundian IPD Kulim sebaik pusat ini dibuka pukul 8.00 pagi)

KULIM, 3 Disember- Seorang anggota dari Bahagian Siasatan Jenayah Ibu Pejabat Polis Daerah Kulim, Kedah menjadi pengundi pertama menunaikan tanggungjawab sebagai pengundi awal Pilihan Raya Umum ke-15 bagi kerusi Parlimen Padang Serai.Penolong Pegawai Penyiasat Sarjan Noor Pazilah Abdul Rahman tiba di Dewan Serbaguna Pusat Pengundian IPD Kulim sebaik pusat ini dibuka pukul 8.00 pagi.Walaupun hari ini tidak bertugas, beliau hadir lengakap berpakaian seragam dan datang awal untuk mengundi.Sementara itu Pengurus Pilihan Raya pusat pengundian ini Datuk Abdul Bari Abdullah berkata pusat Pengundian Awal IPD Kulim ini dibuka pukul 8.00 pagi hingga 2 petang."Seramai 76 anggota polis layak mengundi awal bagi Parlimen Padang Serai dengan dua saluran," kata Abdul Bari kepada media di sini.Antara tetamu kenamaan yang tiba kira-kira pukul 8.15 pagi tadi untuk memantau proses pengundian awal ialahTimbalan Pengerusi Suruhanjaya Pilihan Raya, Profesor Dr Azmi Sharon dan Ketua Polis Kedah, Datuk CP Wan Hassan Wan Ahmad.

(Seramai 76 pengundi awal melibatkan anggota polis akan mengundi awal bagi Parlimen Padang Serai dengan 2 saluran)